10 exco Perak angkat sumpah jawatan

KUALA KANGSAR, 22 November- Sultan Perak Sultan Nazrin Muizzuddin Shah berkenan mengurniakan watikah pelantikan kepada 10 Ahli Majlis Mesyuarat Kerajaan Negeri (exco) yang baharu. Mereka terdiri daripada empat Ahli Dewan Undangan Negeri (ADUN) DAP, tiga ADUN Barisan Nasional (BN), dua ADUN PKR dan seorang ADUN Amanah. Exco DAP ialah ADUN Sungkai, A.Sivanesan; ADUN Aulong, Teh Kok Lim; ADUN Pasir Bedamar, Loh Sze Yee dan ADUN Pasir Bedamar, Woo Kah Leong.Manakala exco BN ialah ADUN Lintang, Datuk Mohd Zolkafly Harun; ADUN Temenggor, Salbiah Mohamed dan ADUN Belanja, Khairudin Abu Hanipah.Turut mengangkat sumpah; ADUN Tualang, Mohd Azlan Helmi Helmi dan ADUN Teja, Sandrea Ng Shy Ching daripada PKR serta ADUN Sungai Rapat, Datuk Seri Ir Dr Mohammad Nizar Jamaluddin yang mewakili AMANAH.

Sultan Perak Sultan Nazrin Muizzuddin Shah dan Raja Permaisuri Perak Tuanku Zara Salim

Istiadat mengangkat sumpah berlangsung di Istana Iskandariah, di sini.  Berangkat sama Raja Permaisuri Perak, Tuanku Zara Salim; Raja Muda Perak, Raja Jaafar Raja Muda Musa; Raja Puan Besar Perak, Raja Nazhatul Shima Idris Shah dan Raja Di Hilir Perak, Raja Iskandar Dzulkarnain Almarhum Sultan Idris Shah.


Gempa bumi kuat landa Kepulauan Solomon

PETALING JAYA, 22 November- Gempa berkekuatan 7.0 pada skala Richter menggegarkan Kepulauan Solomon pada 10:03 pagi tadi, kata Jabatan Meteorologi."Gempa berpusat 9.8° Selatan 159.6° Timur dengan kedalaman 18 kilometer. Kedudukanya 61 kilometer Barat Daya dari Honiara, Kepulauan Solomon," menurut kenyataan itu.Penilaian awal mendapati tiada ancaman tsunami kepada Malaysia.

(Gempa bumi kuat melanda Kepulauan Solomon)


Zahid Hamidi ikut laluan belakang rumah elak bertembung dengan media

(Kawasan perumahan tempat kediaman Datuk Seri Ahmad Zahid Hamidi)

KAJANG, 22 November - Presiden UMNO, Datuk Seri Dr. Ahmad Zahid Hamidi dipercayai menggunakan kenderaan lain melalui laluan belakang rumahnya ketika meninggalkan kediamannya pagi ini untuk mengelak bertembung dengan media.Petugas media RTM tiba di kawasan perumahannya sejak pukul 8.00 pagi tadi bagi mengikuti perkembangan semasa pasca Pilihan Raya Umum ke-15 mengenai pembentukan kerajaan gabungan.

(Laluan utama memasuki ke kawasan perumahan Datuk Seri Zahid Hamidi)

Kemudian selepas lebih 4 jam berlalu pihak pengurusan perumahan di kediaman Zahid mengesahkan bahawa pengerusi Barisan Nasional (BN) itu sudah lama keluar meninggalkan kediamannya melalui laluan belakang dan tidak melalui laluan utama pintu kawasan perumahan itu seperti hari kebiasaannya.Difahamkan beliau kini dipercayai sedang menghadiri Mesyuarat Dewan Tertinggi BN yang melibatkan pimpinan utama gabungan tersebut yang berlangsung di Menara Dato' Onn, Pusat Dagangan Dunia (PWTC).


IPOH, 22 November- Jumlah penduduk yang terjejas banjir di Perak kekal 780 orang setakat pukul 8.00 pagi tadi melibatkan 222 keluarga, menurut laporan harian Pusat Kawalan Operasi Bencana (PKOB) Negeri Perak.  Larut, Matang dan Selama (LMS), Kerian, Hilir Perak, Manjung, dan Perak Tengah antara daerah yang masih terjejas.  Laporan itu juga memaklumkan, sembilan Pusat Pemindahan Sementara (PSS) masih beroperasi.  Lokasinya di Dewan Sekolah Menengah Abd Rahman Talib, Dewan Serbaguna Kg Padang Tembak, SK Alor Pongsu, Sekolah Agama Rakyat Padang Serai, Dewan SMK Raja Shariman Beruas, SK Layang-Layang Kiri, SK Titi Gantong, SMK Layang-Layang Kiri dan Sekolah Agama Rakyat Shafie Bt Hampar.

(Jumlah penduduk terjejas banjir di Perak tidak berubah)


Penjual buah maut dengan kesan luka pada rusuk kanan

SEREMBAN, 22 November- Seorang lelaki ditemukan mati dengan kesan luka pada rusuk kanan dipercayai ditikam di sebuah rumah apartmen di Taman Bukit Delima di sini, malam tadi.Mayat lelaki yang berusia 50 tahun dan bekerja sebagai penjual buah itu ditemui kira-kira pukul 9.30 malam dalam keadaan terlentang berlumuran darah di ruang tamu.Ketua Polis Daerah Seremban, Asisten Komisioner Nanda Maarof berkata, polis menerima maklumat kejadian daripada pengawal keselamatan apartmen terbabit yang memaklumkan terdapat kes kematian di situ.“Sebaik tiba, kita lihat ada kesan darah di sepanjang laluan dalam rumah dan kita dapati ada seorang wanita warga Vietnam berusia 33 tahun berada dalam keadaan panik dan kesedihan. Hubungan sebenar mereka masih dalam siasatan.“Maklumat awal saksi mengatakan terdengar pergaduhan antara kedua-duanya selain wanita menangis kira-kira pukul 9.00 malam. Kita percaya semasa pergelutan pisau tertusuk di rusuk kanan mangsa, namun kita sedang siasat kejadian sebenar,” katanya ketika ditemui di lokasi.

Jelasnya, polis turut menemui sebilah pisau pemotong sayur di bahagian dapur dipercayai senjata yang digunakan dalam kejadian tersebut.Wanita terbabit telah ditahan bagi membantu siasatan dan kes disiasat mengikut Seksyen 302 Kanun Keseksaan.


Pemimpin PAS, PN  tiba di kediaman Pengerusi PN

(Timbalan Pengerusi PN, Datuk Seri Ahmad Faizal Azumu)

BUKIT DAMANSARA, 21 November - Presiden PAS, Tan Sri Abdul Hadi Awang tiba di perkarangan kediaman Pengerusi Perikatan Nasional PN Tan Sri Muhyiddin Yassin pada 9.50 pagi ini. Ketibaan turut disusuli Timbalan Pengerusi Perikatan Nasional (PN), Datuk Seri Ahmad Faizal Azumu sekitar pukul 10:05 pagi. Bagaimanapun, beliau tidak memberi sebarang kenyataan dan sekadar melambai ke arah petugas media.

(Beberapa kenderaan yang membawa Pemimpin PAS dan PN tiba di perkarangan kediaman Pengerusi PN, Tan Sri Muhyiddin Yassin pagi ini)


Dua maut, enam cedera kemalangan dekat Sungai Buloh

KUALA LUMPUR, 22 November- Dua maut manakala enam cedera dalam kemalangan melibatkan dua kereta di KM452 Lebuhraya Utara-Selatan (arah selatan), dekat Sungai Buloh awal pagi tadi.Pengarah Jabatan Bomba dan Penyelamat Selangor Norazam Khamis berkata mangsa yang maut merupakan kanak-kanak perempuan dan lelaki dewasa.Beliau berkata pihaknya menerima panggilan kecemasan pada pukul 2.29 pagi tadi dan tiba di lokasi kejadian 26 minit kemudian.“Laporan awal, kemalangan melibatkan kereta Proton Wira berlanggar dengan Toyota Vios. “Terdapat lapan mangsa terlibat. Dua disahkan meninggal dunia oleh pihak Kementerian Kesihatan, dua wanita cedera parah dan empat individu lagi cedera ringan,” katanya dalam kenyataan hari ini.

Mangsa yang cedera dihantar ke Hospital Sungai Buloh untuk rawatan lanjut / FOTO FB

Norazam berkata kesemua mangsa berjaya dikeluarkan orang awam dari kenderaan terlibat sebelum pihak bomba tiba di lokasi.Mangsa yang cedera dibawa ke Hospital Sungai Buloh untuk rawatan lanjut.


Kerugian bersih Pos Malaysia berkurangan kepada RM33.6 juta

KUALA LUMPUR, 21 November- Kerugian bersih Pos Malaysia Bhd (Pos Malaysia) berkurangan kepada RM33.63 juta pada suku ketiga berakhir 30 Sept 2022 daripada RM43.90 juta dalam tempoh yang sama tahun lepas.Bagaimanapun, hasil susut kepada RM492.00 juta daripada RM536.26 juta setahun sebelumnya kebanyakannya disebabkan oleh hasil yang lebih rendah dalam segmen pos dan logistik.Pos Malaysia berkata bagi tempoh kewangan sembilan bulan, kerugian bersihnya menyusut 67.4 peratus tahun ke tahun kepada RM69.25 juta walaupun hasil 10.3 peratus lebih rendah kepada RM1.49 bilion.Dalam makluman kepada Bursa Malaysia hari ini, Pos Malaysia berkata keuntungan lebih baik kepada kemerosotan nilai loji dan peralatan hartanah sebanyak RM46.7 juta termasuk dalam tempoh yang sama tahun sebelumnya serta kos kakitangan lebih rendah tahun ini susulan daripada skim pemisahan bersama dan pengurusan kos berkesan secara berterusan yang dilaksanakan secara menyeluruh.Ia melaporkan penurunan 18 peratus dalam hasil segmen pos kepada RM962.35 juta dalam tempoh ini kebanyakannya disumbangkan oleh kemerosotan dalam perniagaan kurier berikutan penurunan dalam jumlah keseluruhan bungkusan terutamanya daripada pelanggan kontrak."Walaupun hasil yang lebih rendah, kerugian sebelum cukai dikurangkan (sebanyak 61.4 peratus kepada RM81.61 juta) berikutan usaha pengurusan kos yang berkesan untuk mengoptimumkan kos operasi yang terbukti dalam kos pengangkutan dan penghantaran lebih rendah dicatatkan dalam tempoh kewangan tersebut," katanya.

Sementara itu, hasil segmen logistik menurun sebanyak 4.1 peratus kepada RM248.91 juta dalam tempoh sembilan bulan terutamanya daripada perniagaan pengurusan kargo (khususnya penghantaran barang) kerana hasil tahun lepas termasuk caj demurrage (kelewatan mengutip barangan) dan simpanan yang sangat tinggi sebanyak RM19.1 juta.“Larangan eksport arang batu yang dikenakan oleh kerajaan Indonesia pada Januari 2022 juga memberi kesan buruk kepada hasil daripada perniagaan marin,” kata Pos Malaysia.Disebabkan oleh hasil yang lebih rendah ditambah dengan kos tetap tertentu yang berlanjutan, segmen itu berubah kepada kerugian sebelum cukai sebanyak RM12.21 juta daripada keuntungan sebelum cukai RM405,000 dalam tempoh yang sama tahun lepas.Sementara itu, Ketua Pegawai Eksekutif Kumpulan Charles Brewer dalam satu kenyataan berkata tinjauan prestasi kewangan kumpulan itu kekal mencabar, didorong oleh tekanan makroekonomi yang dijangka terus menekan pasaran e-dagang pasca pandemik yang sedia ada.“Selain itu, penyumberan dalaman yang dipercepatkan oleh pasaran e-dagang, amalan penetapan harga yang agresif terus memberi tekanan kepada jumlah bungkusan bukan sahaja untuk Pos Malaysia tetapi untuk semua peserta kurier dan logistik di negara ini,” katanya.Pos Malaysia akan terus memanfaatkan jangkauan yang tiada batasan untuk mengembangkan bahagian pasaran dalam segmen yang betul serta mengambil tindakan sewajarnya untuk mengurangkan kesan daripada masalah ekonomi makro semasa.-BERNAMA


Jangan timbul situasi ancam keselamatan, ketenteraman awam di media sosial

KUALA LUMPUR, 21 November- Orang ramai diingatkan supaya tidak menimbulkan situasi atau sebarang provokasi yang boleh mengancam keselamatan dan ketenteraman awam melalui media sosial.Ketua Polis Negara, Tan Sri Acryl Sani Abdullah Sani berkata, pihaknya mengesan hantaran di media sosial yang menyentuh sentimen perkauman dan keagamaan serta menghina institusi diraja susulan keputusan Pilihan Raya Umum ke-15 (PRU15) serta pembentukan kerajaan.“PDRM memberi peringatan dan penegasan kepada pengguna media sosial agar mengekang diri daripada menyalahgunakan platform tersebut untuk menyebar kandungan bersifat provokasi yang boleh mengakibatkan kegusaran awam," katanya menerusi kenyataan.

(Tan Sri Acryl Sani Abdullah Sani, Ketua Polis Negara)

Tambah beliau, tindakan tegas akan diambil di bawah Akta Suruhanjaya Komunikasi dan Multimedia 1998, Akta Hasutan serta Kanun Keseksaan terhadap mana-mana pihak yang cuba menimbulkan situasi mengancam keselamatan dan ketenteraman awam.


Ujian percubaan MRT Laluan Putrajaya Fasa 2 bermula esok

KUALA LUMPUR, 21 November- Rapid Rail Sdn Bhd (Rapid Rail), Mass Rapid Transit Corporation Sdn Bhd (MRT Corp) dan pihak kontraktor akan melaksanakan ujian percubaan akhir operasi transit aliran massa; MRT Laluan Putrajaya Fasa Dua.Sesi ujian itu akan bermula esok hingga 18 Disember ini, merupakan prasyarat yang ditetapkan bagi mengukur dan menguji keberkesanan sistem, sebelum Agensi Pengangkutan Awam Darat (APAD) memberi kelulusan pengoperasian penuh laluan itu.Rapid Rail dalam kenyataan memaklumkan, sesi tersebut melibatkan operasi tren ujian dari stesen Putrajaya Sentral hingga stesen Kwasa Damansara.Tren-tren ujian akan berhenti di semua stesen MRT Laluan Putrajaya Fasa Satu dan tidak akan mengambil penumpang.Ketika sesi ujian percubaan akhir operasi itu dijalankan kekerapan operasi tren juga akan berubah kepada lapan minit di waktu puncak pagi serta petang dan 12 minit di luar waktu puncak sepanjang tempoh ujian tersebut.Orang ramai boleh menghubungi talian khidmat pelanggan Rapid KL di 03-78852585 atau melayari media sosial Rapid KL bagi mendapatkan sebarang maklumat lanjut.


Saarani Mohamad angkat sumpah Menteri Besar Perak ke-15

(Saarani Mohamad mengangkat sumpah sebagai Menteri Besar Perak ke-15)

KUALA KANGSAR, 21 November- Ahli Dewan Undangan Negeri (ADUN) Kota Tampan, Datuk Seri Saarani Mohamad mengangkat sumpah sebagai Menteri Besar Perak ke-15 pada pukul 5.40 petang tadi di hadapan Sultan Perak Sultan Nazrin Muizzuddin Shah.  Istiadat berlangsung di Balai Istiadat Kecil Istana Iskandariah, Kuala Kangsar. Beliau menerima watikah daripada Sultan Perak dan kemudian menandatangani surat pelantikan itu, disaksikan Hakim Utama Mahkamah Tinggi Ipoh, Datuk Abdul Wahab Mohamed.  Sultan Nazrin berkenan melantik Saarani sebagai Menteri Besar selepas Pakatan Harapan (PH) dan Barisan Nasional (BN) bersetuju untuk membentuk kerajaan negeri yang baharu.  Kerjasama dua gabungan itu memperoleh sokongan 33 ADUN sekaligus melepasi majoriti mudah untuk membentuk kerajaan negeri.  Pada istiadat itu, turut kelihatan Speaker Dewan Negeri, Datuk Mohamad Zahir Abdul Khalid, Pengerusi DAP negeri, Nga Kor Ming dan Naib Presiden Amanah, Datuk Seri Mujahid Yusof Rawa.

(Saarani Mohamad menerima watikah pelantikan daripada Sultan Nazrin Muizzuddin Shah)


Barisan kepimpinan Johor tolak kerjasama BN, PH

JOHOR, 21 November- Barisan kepimpinan kerajaan Johor senada menolak kerjasama politik Barisan Nasional (BN) dengan Pakatan Harapan (PH) kerana ia juga merupakan suara dan kehendak rakyat negeri itu.  Exco Hal Ehwal Agama Islam, Mohd Fared Mohd Khalid berkata, tindakan itu bagi memastikan kebajikan dan kesejahteraan rakyat di negeri ini terus menjadi keutamaan.

(Exco Hal Ehwal Agama Islam, Mohd Fared Mohd Khalid)

Beliau yang juga Ketua Pemuda UMNO Bahagian Parit Sulong turut berkata, semua pihak harus mengadakan perbincangan dengan aman dan tidak membuat sebarang kenyataan yang mengeruhkan keadaan.  "Saya yakin kerajaan yang bakal dibentuk nanti selepas mendapat perkenan Yang Di-Pertuan Agong adalah kerajaan yang bukan sahaja Malaysia terjamin.

"Tetapi, secara peribadi ianya untuk rakyat Johor, pemimpin yang bakal dibentuk itu juga harus memastikan negeri Johor adalah dalam perhatian," katanya selepas Majlis Penyerahan Hasil Wakaf, Penyampaian Agihan Manfaat Wakaf dan Pelancaran Pelan Pembangunan Asnaf di Johor Bahru.Lebih RM3 juta wang wakaf diterima hasil sewaan bangunan dan tanah pertanian di negeri ini daripada pelbagai pihak dan individu.  Menerusi majlis itu juga, seorang pewakaf, Mohd Maarof Abdul Kadir bersetuju mewakafkan keseluruhan tanahnya yang berkeluasan 2.34 ekar di Parit Haji Arif Benut Pontian bagi tujuan pembinaan sekolah agama, masjid dan surau.


PH optimis bentuk kerajaan

KUALA LUMPUR, 21 November- Pengerusi Pakatan Harapan (PH), Datuk Seri Anwar Ibrahim berpuas hati dengan rundingan di antara PH dan Barisan Nasional (BN) meski ia masih belum dimuktamadkan.  Jelas beliau, perbincangan antara dua parti itu tertumpu kepada keperluan untuk mewujudkan kerajaan yang stabil dan inklusif.

(Datuk Seri Anwar Ibrahim dalam sidang media yang diadakan di sebuah hotel di ibu kota hari ini)

"Beberapa perbincangan khusus, perwakilan BN tujuh orang berunding dan isu dasar dan kita tumpukan berpuas hati keperluan meuwujudkan kerajaan stabil dan inklusif. Kemudian meletakkan dasar pemerintahan memacu ekonomi meyakinkan. "Sangat puas hati dengan komitmen dan perkembangan. Muktamad BN hendak sedikit waktu," katanya Selain itu, beliau tetap optimis Pakatan Harapan akan dapat membentuk kerajaan bersama Barisan Nasional.  Beliau berkata demikian dalam sidang media yang diadakan di sebuah hotel di ibu kota hari ini.


PN cukup sokongan bentuk kerajaan - Presiden PAS

BUKIT DAMANSARA, 21 November- Presiden PAS, Tan Sri Abdul Hadi Awang mengesahkan pihaknya sudah mempunyai sokongan ahli Parlimen yang mencukupi untuk membentuk kerajaan Persekutuan.  "Sudah cukup, lebih dari cukup, insya-Allah," katanya yang juga Timbalan Pengerusi Perikatan Nasional (PN).  Beliau berkata demikian kepada pemberita selepas meninggalkan kediaman Pengerusi PN, Tan Sri Muhyiddin Yassin, kira-kira pukul 2.00 petang, di sini hari ini.

(Tan Sri Abdul Hadi Awang selepas mengadakan pertemuan dengan Pengerusi Perikatan Nasional, Tan Sri Muhyiddin Yassin di Bukit Damansara, hari ini/FOTO BERNAMA)

Terdahulu Setiausaha Agung PN, Datuk Seri Hamzah Zainuddin melalui satu kenyataan memaklumkan PN telah mengemukan Surat Akuan Berkanun daripada Ahli Parlimen yang memberi kepercayaan kepada Muhyiddin untuk dilantik sebagai Perdana Menteri ke-10.  Hamzah berkata jumlah surat akuan yang dihantar melebihi 112, iaitu jumlah kepercayaan majoriti Ahli Dewan Rakyat yang diperlukan untuk pelantikan Perdana Menteri di bawah Perkara 43 Perlembagaan Persekutuan.


Fokus kepada pengangguran dalam kalangan graduan

KUALA LUMPUR, 21 November- Pengangguran dalam kalangan graduan perlu menjadi fokus utama bagi kerajaan baharu kelak dalam usaha menyediakan pelbagai platform pekerjaan pada masa akan datang.Strategi itu perlu bagi menjamin kestabilan dan kelangsungan ekonomi negara berikutan jangkaan berlakunya kemelesetan ekonomi global tahun hadapan.Pensyarah Kanan Pusat Latihan Intern dan Pengayaan Akademik (CITRA) Dr. Muhammad Shamshinor Abdul Azzis berkata, "kerajaan yang baharu perlu menumpukan kepada peluang pekerjaan yang lebih banyak. "Peluang pekerjaan yang lebih banyak ini pula memerlukan kepada antaranya adalah pelaburan langsung asing (FDI). Kita kena menambahkan rakan-rakan dagang di seluruh dunia. Mereka perlu melabur di negara kita sebab kita mempunyai graduan yang ramai. Tambah beliau, "isu utama sekarang adalah pengangguran dalam kalangan graduan. Jadi apa yang penting kita boleh membuka lebih banyak peluang pekerjaan yang baik. Perkara ini akan membuatkan ekonomi berkembang."Beliau ditemui selepas Program Selamat Pagi Malaysia, hari ini.Selain itu, wujud keperluan untuk memantapkan lagi sektor industri kecil dan sederhana (IKS) bagi memastikan kestabilan bekalan makanan sekaligus menyumbang perkembangan ekonomi negara yang lebih mampan.


UMNO Johor tolak gabungan libatkan DAP

JOHOR BAHRU, 21 November- UMNO Johor memegang pendirian parti, bahawa gabungan politik yang dibentuk tidak perlu melibatkan DAP.  Pengerusi Badan Perhubungan UMNO Johor, Datuk Seri Hasni Mohammad berkata ia kerana pembentukan gabungan kerajaan, parti politik stabil dan untuk memimpin negara, perlu diberi keutamaan dalam kalangan parti politik Malaysia.  Menerusi kenyataan, beliau menjelaskan parti-parti politik juga mengutamakan kerajaan yang sederhana serta mampu mendepani cabaran sosial dan ekonomi pada masa akan datang.

Selain itu, UMNO Johor juga yakin, Presiden UMNO, Datuk Seri Ahmad Zahid Hamidi akan mengambil tanggungjawab jelas dan berprinsip, demi kelangsungan parti dan orang melayu secara umum.  Hasni turut berpendapat, pemilihan UMNO yang bakal diadakan dalam masa terdekat perlu berlandas kepada kerangka pemulihan UMNO, selain memulihkan keyakinan pengundi kepada parti.


Agong perkenan tempoh ketua parti kemuka calon PM sehingga 2 petang Selasa

KUALA LUMPUR, 21 November- Seri Paduka Baginda Yang di-Pertuan Agong Al-Sultan Abdullah Ri’ayatuddin AlMustafa Billah Shah Ibni Almarhum Sultan Haji Ahmad Shah Al-Musta’in Billah telah menzahirkan titah perkenan supaya proses bagi ketua parti-parti politik dan gabungan parti-parti politik mengemukakan gabungan parti-parti politik pasca Pilihan Raya Umum ke-15 (PRU15) bagi pembentukan kerajaan baharu dan pencalonan bakal Perdana Menteri Malaysia ke-10 dilanjutkan sehingga pukul 2.00 petang esok (Selasa, 22 November 2022).Kenyataan yang dikeluarkan istana hari ini, adalah susulan daripada permohonan-permohonan daripada ketua parti-parti politik dan gabungan parti-parti politik yang telah diterima oleh pihak Istana Negara.

(Yang di-Pertuan Agong Al-Sultan Abdullah melawat warga media di pintu masuk Istana)

Sehubungan dengan itu, Seri Paduka Baginda menyeru dan menasihati seluruh rakyat bersabar dan bertenang sehingga proses pembentukan kerajaan baharu dan pencalonan bakal Perdana Menteri Malaysia ke-10 selesai.Seri Paduka Baginda turut mengingatkan bahawa pentadbiran negara masih berjalan seperti biasa di bawah pengurusan Perdana Menteri Sementara atau “Caretaker Prime Minister” berdasarkan prinsip-prinsip yang digariskan bagi Kerajaan Sementara (Caretaker Government)."Seri Paduka Baginda menyeru rakyat untuk bersama mendoakan semoga proses pembentukan kerajaan baharu dan pencalonan bakal PerdanaMenteri Malaysia ke-10 ini dipermudahkan dan berjalan lancar demikepentingan negara," menurut kenyataan yang dikeluarkan Datuk Pengelola Bijaya Diraja, Dato’ Seri Ahmad Fadil Shamsuddin.Baginda seterusnya turut menyeru rakyat untuk bersama mendoakan semoga Malaysia dirahmati dan diberkati serta dilindungi daripada sebarang bentuk bencana dan musibah.


Gabungan parti tubuh kerajaan, keputusan akan dibuat Dewan Tertinggi BN

KUALA LUMPUR, 21 November- Pengerusi Barisan Nasional (BN), Datuk Seri Ahmad Zahid Hamidi menegaskan sebarang keputusan mengenai gabungan parti hanya akan diputuskan oleh Dewan Tertinggi Barisan Nasional. Sebarang keputusan yang dibuat wajib diikuti oleh semua Ahli Parlimen Barisan Nasional yang bertanding menggunakan tiket parti itu. Beliau berkata kenyataan mana-mana gabungan yang memasukkan BN bersama mereka bagi menubuhkan kerajaan adalah tidak benar.Tambahnya, satu jawatankuasa telah dibentuk untuk mengadakan perbincangan dengan parti berkaitan.  Beliau berkata demikian dalam sidang media di Hotel Seri Pacific yang disertai oleh 26 ahli parlimen BN.Sementara itu, Bendahari Agung Barisan Nasional, Datuk Seri Hishammuddin Tun Hussein kekal dengan pendiriannya menolak kerjasama dengan Pakatan Harapan (PH).“Seperti saya tegaskan kelmarin dan sebelum ini lagi, tetap menolak kerjasama dengan Pakatan Harapan.

“Saya rela dipecat oleh parti namun tidak akan sesekali mengubah pendirian teguh ini. No Anwar, No DAP - pihak yang merasakan boleh mengambil tindakan memecat saya kerana berpegang kepada pendirian ini, silakan,” katanya menerusi catatan di Facebook.Hishammuddin yang berjaya mempertahankan kerusi Parlimen Sembrong menerusi catatan di laman sosial Facebooknya semalam menyatakan pendiriannya untuk tidak bekerjasama dengan PH.


Istana Negara jadi tumpuan, pengamal media berkumpul seawal 7.30 pagi

KUALA LUMPUR, 21 November- Pengamal media mula berkumpul di perkarangan Istana Negara seawal pukul 7.30 pagi bagi mendapatkan perkembangan semasa situasi pasca-Pilihan Raya Umum Ke-15 (PRU15).Situasi aman tanpa sebarang insiden, dengan kawalan ketat anggota polis dan petugas keselamatan. Setakat pukul 11.30 pagi, tiada kelibat kenderaan keluar dan masuk dilihat membawa ketua parti pada laluan Pintu 2 Istana Negara.Istana Negara menjadi tumpuan semua pengamal media apabila gabungan parti politik yang dipersetujui perlu mengemukakan nama seorang Ahli Parlimen yang mendapat kepercayaan majoriti untuk menjadi calon Perdana Menteri ke-10 kepada Yang di-Pertuan Agong, sebelum pukul 2.00 petang.

(Pengamal media dilihat berkumpul di perkarangan Istana Negara)


Pemimpin BN dan PH adakan pertemuan

KUALA LUMPUR, 21 November- Beberapa pemimpin dilihat tiba di perkarangan Hotel Seri Pacific untuk menghadiri pertemuan diantara pemimpin Barisan Nasional (BN) dan Pakatan Harapan (PH). Antara pemimpin yang tiba sejak 10.00 pagi tadi adalah Pengerusi BN, Datuk Seri Ahmad Zahid Hamidi, Timbalannya, Datuk Seri Mohamad Hasan, Naib Presiden UMNO, Datuk Seri Ismail Sabri Yaakob serta Presiden MCA, Datuk Seri Wee Ka Siong.  Sementara wakil daripada PH ialah Presiden AMANAH, Mohamad Sabu, Setiausaha Agung PKR, Datuk Seri Saifuddin Nasution Ismail dan Pengerusi PH Melaka, Adly Zahari.

(Naib Presiden UMNO, Datuk Seri Ismail Sabri Yaakob)


JPN cawangan Melaka Tengah ditutup bermula 1 Disember

MELAKA, 21 November- Jabatan Pendaftaran Negara (JPN) Melaka memaklumkan cawangan JPN Melaka Tengah akan ditamatkan pengoperasiannya pada 1 Disember ini.Jabatan itu dalam satu kenyataan memaklumkan penutupan cawangan itu sebagai sebahagian daripada proses rasionalisasi bagi memperkasa perkhidmatan JPN di seluruh negara."Berikutan itu, perkhidmatan kaunter hanya akan beroperasi sehingga 30 November dan sebarang urusan berkaitan pendaftaran boleh dilakukan di Ibu Pejabat Negeri atau JPN cawangan Pusat Transformasi Bandar (UTC) Melaka atau mana-mana pejabat JPN berhampiran," menurut kenyataan itu.

Sebarang pertanya boleh hubungi Pejabat Perkhidmatan Pelanggan JPN Melaka di talian 06-2326881/ 06-2326600 atau e-mel This email address is being protected from spambots. You need JavaScript enabled to view it..


Lebih 1,642 penduduk terjejas banjir di enam negeri masih berlindung di PPS.

KUALA LUMPUR, 21 November- Seramai 1,642 penduduk di enam negeri terjejas banjir masih berada di 28 Pusat Pemindahan Sementara (PPS) setakat pukul 10.00 pagi ini.Enam negeri terlibat ialah Johor, Kelantan, Melaka dan Selangor, Perak dan SarawakMenurut Info Bencana Jabatan Kebajikan Masyarakat (JKM), mereka yang terjejas daripada 466 buah keluarga.Perak masih merekodkan jumlah penduduk paling ramai dipindahkan iaitu 841 daripada 235 keluarga.Kesemua mereka berlindung di sembilan PPS.

Sementara itu, di Selangor, sebanyak 12 PPS dibuka dengan menempatkan 565 penduduk daripada 21 keluarga.Manakala di Johor, seramai 179 penduduk daripada 47 keluarga ditempatkan di empat PPS. Di negeri Melaka dan Kelantan pula, hanya satu PPS dibuka bagi menempatkan masing 24 dan 30 orang penduduk terjejas.Hanya satu PPS juga beroperasi di Sarawak yang menempatkan 3 penduduk terjejas.


Onn Hafiz bidas tindakan Zahid

JOHOR, 21 November- Menteri Besar Johor, Datuk Onn Hafiz Ghazi, membidas tindakan Presiden UMNO dan Barisan Nasional (BN), Datuk Seri Ahmad Zahid Hamidi, yang didakwa menerusi sebuah portal media, akan berunding dengan Pakatan Harapan hari ini.  Menerusi kenyataan beliau, rundingan tersebut tidak wajar kerana Ahli Parlimen Bagan Datuk itu menjadi punca kekalahan parti pada Pilihan Raya Umum (PRU) ke 15, selain bercanggah keputusan akhir parti untuk tidak bekerjasama dengan Datuk Seri Anwar Ibrahim dan DAP.

Menurut Datuk Onn Hafiz, Presiden UMNO dan BN tidak boleh membawa mandat parti tanpa persetujuan Majlis Kerja Tertinggi UMNO dan Majlis Tertinggi BN.  Sebarang keputusan dibuat Datuk Seri Ahmad Zahid tanpa persetujuan tersebut, dikira tidak sah daripada segi perlembagaan parti.  Semalam, Datuk Onn Hafiz memohon Presiden UMNO dan BN, segera meletak jawatan , atas kekalahan parti pada PRU ke 15, yang disokong Exco Johor, Datuk Mohd Jafni Md Shukor, dan Mohamad Fazli Mohamad Salleh.


Kediaman Pengerusi PN jadi tumpuan media

BUKIT DAMANSARA, 21 November- Memasuki hari kedua pasca Pilihan Raya Umum ke-15, kediaman Pengerusi Perikatan Nasional (PN), Tan Sri Muhyiddin terus menjadi tumpuan terutamanya pihak media untuk mendapatkan perkembangan terkini. Keadaan di kawasan kediamannya masih tenang dan tiada banyak pergerakan kenderaan malah hanya penduduk kawasan ini keluar dan masuk. Pihak media mula berada di kawasan kediaman beliau seawal pukul 7.30 pagi tadi.

(Kediaman Pengerusi Perikatan Nasional (PN), Tan Sri Muhyiddin terus menjadi tumpuan terutamanya pihak media untuk mendapatkan perkembangan terkini)


Pemimpin UMNO Kedah letak jawatan

ALOR SETAR, 21 November- Timbalan Pengerusi Badan Perhubungan Umno Kedah, Datuk Othman Aziz mengumumkan peletakan jawatannya sebagai menggalas tanggungjawab atas kekalahan teruk Barisan Nasional (BN) dalam Pilihan Raya Umum ke-15 (PRU15) di negeri itu. Beliau yang tewas di Parlimen Jerlun, turut mendesak Presiden UMNO Datuk Seri Dr Ahmad Zahid Hamidi meletakkan jawatan ekoran prestasi buruk dan teruk parti serta BN.“Kita telah mencuba sehabis baik dan kita menerima ini adalah satu penolakan mutlak orang-orang Melayu terhadap UMNO ketika ini maka sudah tentulah kita merasakan kita memerlukan satu rombakan ataupun baik pulih dari segi kepimpinan UMNO.“Jadi saya menggesa Datuk Seri Dr Ahmad Zahid Hamidi selaku Presiden UMNO berfikir secara terbuka dan berjiwa besar untuk melepaskan jawatannya,” katanya kepada pemberita.Beliau juga berkata pengundi khususnya orang Melayu telah memberikan satu petanda yang cukup jelas dalam PRU15 bahawa mereka tidak menggemari gaya dan cara pemimpin UMNO mengemudi parti itu.

Menurut beliau, UMNO kini perlu memberi ruang dan peluang kepada muka baharu untuk menerajui parti itu agar tidak menyulitkan situasi dihadapi UMNO.Pada PRU15, BN tewas semua 14 kerusi Parlimen yang dipertandingkan di Kedah.


Jumlah penduduk terjejas banjir semakin berkurang

KUALA LUMPUR, 20 November- Bilangan negeri yang terkesan banjir kekal enam dengan 13 daerah di Perak, Selangor, Melaka, Johor, Kelantan dan Sarawak masih terjejas setakat pukul 4.00 petang tadi.Agensi Pengurusan Bencana Negara (NADMA)memaklumkan seramai 1,789 penduduk daripada 511 Ketua Isi Rumah (KIR) direkodkan masih berada di 28 pusat pemindahan sementara (PPS).Jumlah tersebut menunjukkan penurunan berbanding laporan pada pukul 8.00 pagi tadi.Menurut NADMA, empat PPS ditutup hari ini iaitu PPS Putat Tujuh dan PPS Sekolah Kebangsaan Kubang Kual di Pasir Mas, Kelantan serta PPS Dewan Bagan Nakhoda Omar dan Dewan Hala Cara Baru, Sabak Bernam, Selangor.Menurut laporan Jabatan Pengairan dan Saliran (JPS), sehingga 4.00 petang tadi empat sungai merekodkan bacaan paras air berada di tahap bahaya iaitu Marudi, Long Jegan dan Long Teru di Miri, Sarawak serta Sungai Bernam di Kampung Sungai Selisek, Hulu Selangor.


Pertimbang keputusan letak jawatan demi kebaikan parti

(Tangkap layar kenyataan Onn Hafiz Ghazi)

KUALA LUMPUR, 20 November- Desakan agar Presiden UMNO dan Pengerusi Barisan Nasional (BN) letak jawatan perlu dipertimbang penyandangnya.Perkara tersebut penting demi memastikan rakyat kembali percaya kepada parti terbabit.Penganalisis Politik, Profesor Dr. Azmi Hassan berpandangan setiap tindakan perlu mengambil kira kepentingan akar umbi dan penyatuan parti. Datuk Seri Dr Ahmad Zahid juga perlu hormat pandangan disuarakan kepimpinan parti berkenaan perkara itu."Untuk memperbetulkan masalah dalam satu organisasi dan termasuk parti politik, orang paling tinggi perlu bertanggunajawab, dan dalam hal ini presiden UMNO."Demi memudahkan lagi pembaikan, reformasi, pembetulan dalam UMNO perlu dilakukan supaya sokongan yang diterima sebelum ini dapat dikembalikan kepada UMNO." Beliau berkata demikian dalam satu temu bual dalam talian bersama RTM.Ujarnya tindakan tepat dapat membantu parti memperoleh kembali kepercayaan akar umbi dan penyokong.


Pergaduhan di Dataran Zero berjaya disuraikan polis

(Pergaduhan di Dataran Zero, Sungai Petani)

SUNGAI PETANI, 20 November- Polis berjaya menyuraikan pergaduhan antara dua penyokong parti di Dataran Zero, Sungai Petani. Ketua Polis Kuala Muda ACP Zaidy Che Hassan dalam kenyataan, berkata tiga pasukan Unit Tempur Ringan (LSF) dikerah untuk menyuraikan pergaduhan itu.Beliau memaklumkan punca pergaduhan pada pukul 2.50 pagi itu adalah disebabkan kayu bendera parti terkena pada salah seorang penyokong parti lain. Kertas siasatan turut dibuka mengikut Seksyen 9 (1) Akta Kesalahan Pilihan Raya 1954 dan Seksyen 147 Kanun Keseksaan (merusuh).  Sebuah Klip video yang tular memaparkan kumpulan penyokong kedua-dua gabungan itu menyerang antara satu sama lain dengan bendera parti, menjurus kepada pergaduhan.

(Tangkap layar video pergaduhan di Sunai Petani)


Perkhidmatan awam dijamin tidak terjejas pasca PRU15

KUALA LUMPUR, 20 November- Sektor perkhidmatan awam dijamin tidak terjejas biarpun pada tempoh pembentukan kerajaan.Ini kerana mereka komited untuk terus mendukung konsep berkecuali dan kerajaan semasa berdasarkan prinsip undang-undang.Jaminan itu dinyatakan Ketua Setiausaha Negara; Tan Sri Mohd Zuki Ali.Menurut beliau anggota perkhidmatan awam akan terus menyempurnakan tugas diamanahkan dengan penuh dedikasi.Komitmen dilaksana bagi memastikan penyampaian perkhidmatan kepada rakyat dan pemegang taruh tidak terjejas.Tegasnya kakitangan awam sentiasa siap sedia dan berpegang teguh kepada prinsip dan ikrar perkhidmatan awam.


PDRM pastikan ketenteraman awam terjamin dalam tempoh pasca PRU15

KUALA LUMPUR, 20 November - Polis Diraja Malaysia (PDRM) mengingatkan agar tiada pihak cuba menimbulkan perkara yang boleh menganggugugat keselamatan dan ketenteraman awam, dalam tempoh pasca Pilihan Raya Umum ke-15 (PRU15). Ketua Polis Negara, Tan Sri Acryl Sani Abdullah Sani dalam satu kenyataan berkata PDRM akan terus bersedia menghadapi fasa pasca PRU15 dan tempoh pembetukan kerajaan."Bagi tujuan itu semua elemen telah digerakkan untuk memastikan ketenteraman awam terjamin, PDRM akan mengambil tindakan tegas bagi menangani tindakan mana-mana pihak yang dikesan cuba mengancam tahap keselamatan negara," katanya.

Acryl Sani berkata, pengundian semalam berlangsung dengan lancar.


Aliran trafik di lebuhraya utama menuju ke ibu negara bergerak perlahan

KUALA LUMPUR, 20 November - Aliran trafik di beberapa lebuh raya utama negara dilaporkan perlahan susulan pertambahan jumlah kenderaan menuju ke ibu negara, setakat 5 petang ini.Keadaan itu berikutan orang ramai pulang ke destinasi masing-masing selepas menunaikan tanggungjawab sebagai pengundi pada Pilihan Raya Umum ke-15 (PRU15) semalam.Jurucakap Lembaga Lebuhraya Malaysia (LLM) berkata aliran trafik perlahan sepanjang tiga kilometer sebelum masuk Plaza Tol Karak.Menurutnya, aliran trafik turut dilaporkan perlahan dari persimpangan Karak ke Plaza Tol Bentong hingga Lentang, Bukit Tinggi ke Genting Sempah dan Hentian Rehat Gombak ke Plaza Tol Gombak.

“Selain itu, aliran trafik perlahan dilaporkan di Yong Peng ke Machap, Simpang Renggam ke Sedenak, Bukit Gambir ke Jasin, Pedas Linggi ke Senawang terus ke Persimpangan Port Dickson,” katanya ketika dihubungi Bernama.Bagi laluan utara ke selatan negara, aliran trafik turut dilaporkan perlahan di Permatang Pauh ke Perai, Bukit Gantang ke Bukit Berapit, Kuala Kangsar ke kawasan Rehat dan Rawat (R&R) Sungai Perak, Terowong Menora ke Ipoh, Ipoh ke Hentian Rehat Simpang Pulai dan Rawang ke Sungai Buloh.Orang ramai boleh mendapatkan maklumat trafik terkini menerusi talian bebas tol Plusline 1-800-88-0000 dan laman Twitter www.twitter.com/plustrafik atau talian LLM 1-800-88-7752 serta laman Twitter di www.twitter.com/llminfotrafik.- BERNAMA


Agong nasihat rakyat dan ketua parti-parti politik hormat proses demokrasi

KUALA LUMPUR, 20 November- Yang di-Pertuan Agong Al-Sultan Abdullah turut menasihati rakyat dan ketua parti-parti politik untuk akur dan menghormati proses demokrasi serta menerima keputusan Pilihan Raya Umum ke-15 (PRU15) dengan tenang serta berlapang dada demi menjaga keutuhan negara.Titah baginda "Negara ini umpama harta pusaka, para pemimpin adalah pemegang amanahnya"."Negara memerlukan sebuah kerajaan yang stabil, berwibawa dan berintegriti untuk menjaga kemaslahatan rakyat dan memacu agenda kesejahteraan negara,”.Yang di-Pertuan Agong mengajak rakyat untuk bersama-sama mendoakan semoga proses pembentukan kerajaan baharu ini dipermudahkan dan berjalan lancar demi kepentingan dan kemakmuran negara.Al-Sultan Abdullah turut menitahkan rakyat untuk mendoakan semoga Malaysia dirahmati, diberkati serta dilindungi daripada sebarang bentuk bencana dan musibah.PRU15 semalam menyaksikan Pakatan Harapan (PH) memperoleh 82 kerusi Parlimen, Perikatan Nasional (73), manakala Barisan Nasional (30).Majoriti mudah bagi membentuk sebuah kerajaan adalah 112 kerusi.


219 kertas siasatan dibuka, lima individu ditahan atas pelbagai kesalahan pilihan raya

KUALA LUMPUR, 20 November - Sebanyak 219 kertas siasatan dibuka dan menahan lima individu iaitu empat di Negeri Sembilan dan seorang di Selangor atas pelbagai kesalahan pilihan raya dan pada hari pengundian Pilihan Raya Umum ke-15 (PRU15), semalam.Pengarah Operasi PRU15 PDRM Datuk Seri Hazani Ghazali berkata dalam satu kenyataan berkata, di Negeri Sembilan tiga tangkapan dibuat mengikut Seksyen 8 Akta Bahan Letupan 1957 iaitu masing-masing dua di Seremban dan satu di Port Dickson.'Dalam kejadian di Seremban dua lelaki tempatan ditahan kerana membakar mercun di luar kawasan Dewan Orang Ramai Kelab Tuanku Mambau pada 7.45 malam manakala di Port Dickson seorang lelaki ditahan kerana turut membakar mercun di hadapan Kompleks Pentadbiran Daerah Port Dickson."Satu lagi tangkapan di Seremban, Negeri Sembilan dibuat mengikut Seksyen 186 Kanun Keseksaan dan Seksyen 26 (1) Akta Pilihan Kesalahan Pilihan Raya 1954 kerana menghalang penjawat awam daripada menjalankan tugas dan berada berhampiran kawasan pengiraan undi di Dewan Bandaraya Seremban," katanya.

Sementara itu, Hazani berkata seorang lelaki tempatan ditahan di Selangor kerana menimbulkan kekacauan dengan menjatuhkan peti undi dalam pusat mengundi di Sekolah Kebangsaan Yam Lama semasa proses pengundian berlangsung."Bagaimanapun, peti undi di saluran 3 berkenaan tidak mengalami sebarang kerosakan dan lelaki itu ditahan mengikut Seksyen 3(1) (I) Akta Kesalahan Pilihan Raya 1954 dan Seksyen 14 (A) Akta Kesalahan Kecil 1955," katanya. Secara keseluruhan, Hazani yang juga Pengarah Jabatan Keselamatan Dalam Negeri dan Ketenteraman Awam Bukit Aman berkata sebanyak 501 kertas siasatan dibuka PDRM berkaitan kesalahan kempen dan hari mengundi PRU15 di seluruh negara bermula 4 November lepas hingga semalam.


Penjawat awam komited dukung, 'neutrality dan government of the day'

KUALA LUMPUR, 20 November - Anggota Perkhidmatan Awam akan terus komited mendukung konsep 'neutrality dan government of the day' berlandaskan 'rule of law', kata Ketua Setiausaha Negara, Tan Sri Mohd Zuki Ali.Ia sebagai menjunjung kasih titah KDYMM Seri Paduka Baginda Yang di-Pertuan Agong berkenaan pembentukan Kerajaan pasca Pilihanraya Umum ke-15."Mendepani situasi semasa, saya memberi jaminan bahawa Anggota Perkhidmatan Awam akan terus menyempurnakan tugas yang diamanahkan dengan penuh dedikasi bagi memastikan penyampaian perkhidmatan Kerajaan tidak terjejas kepada rakyat dan pemegang taruh," katanya dalam satu kenyataan.

Mohd Zuki berkata, anggota Perkhidmatan Awam sentiasa siap sedia dan berpegang teguh kepada prinsip dan ikrar Perkhidmatan Awam demi rakyat dan Negara yang dicintai.


1,900 karton rokok dirampas

KOTA TINGGI, 20 November - Briged Ketujuh Infantri Malaysia (7 Briged) merampas 1,900 karton rokok bernilai RM114,000 di Tanjung Logok, di sini pukul 2 pagi tadi.  Markas Divisyen ketiga Infantri Malaysia menerusi satu kenyataan berkata, pihaknya mengesan pergerakan mencurigakan di situ sebelum mengesan longgokan kotak di pesisir pantai. Longgokan kotak itu dipercayai baru sahaja dinaikkan dari perairan dan sedang menunggu untuk diambil peruncit.

Kesemua 38 kotak rokok itu dibawa ke Markas Taktikal Tanjung, Sepang untuk pemeriksaan.  Barang rampasan kemudiannya diserahkan kepada Jabatan Kastam untuk tindakan lanjut.


Pengamal media mula ‘berkampung’ di luar Istana Negara

KUALA LUMPUR, 20 November - Pengamal media sudah mula ‘berkampung’ di luar Istana Negara bagi bersiap sedia dan menunggu sebarang pergerakan masuk termasuk dari ketua-ketua parti. Kira-kira pukul 1.03 petang Pengerusi Suruhanjaya Pilihan Raya (SPR) Tan Sri Abdul Ghani Salleh dilihat memasuki Istana Negara menerusi Pintu 2.  Beliau dipercayai mengemukakan dokumen kepada Yang di-Pertuan Agong mengenai perkembangan terkini proses Pilihan Raya Umum Ke-15 (PRU15) semalam.  Menerusi kenyataan Istana Negara, Yang di-Pertuan Agong telah meminta kerjasama Yang di-Pertuan Dewan Rakyat memohon kepada ketua parti politik dan ketua gabungan parti politik yang mempunyai jumlah kerusi yang banyak untuk memaklumkan kepada pihak Istana Negara mengenai gabungan parti politik yang telah dipersetujui.  Ini bagi pembentukan kerajaan baharu pasca PRU15.

(Pengamal media berkumpul di luar Istana Negara)

Yang di-Pertuan Agong juga dijangka memanggil ketua-ketua parti untuk menghadap untuk baginda mendapatkan kepastian sendiri daripada ketua-ketua parti mengenai pendirian gabungan blok parti.  Ketua parti politik dan ketua gabungan parti politik tersebut diminta mengemukakan nama seorang ahli Dewan Rakyat yang mendapat kepercayaan majoriti untuk menjadi calon Perdana Menteri sebelum pukul 2 petang, esok.


Warga emas meninggal dunia selepas mengundi

KEDAH, 20 November- Seorang lelaki warga emas sempat menunaikan tanggungjawabnya sebagai pengundi pada Pilihan Raya Umum ke-15 (PRU15) semalam, sebelum meninggal dunia akibat diserang penyakit jantung. Lelaki berusia 61 tahun itu dipercayai pergi ke pusat mengundi di Sekolah Menengah Agama Nadhah Hasanah, Padang Sera, Kodiang.

(Ketua Polis Daerah Kubang Pasu, Superintendan Rodzi Abu Hassan)

Ketua Polis Daerah Kubang Pasu, Superintendan Rodzi Abu Hassan ketika dihubungi berkata, tiada laporan polis diterima berhubung kejadian itu dan mengesahkan lelaki warga emas itu meninggal dunia akibat serangan jantung.  Beliau berkata, mangsa turut mempunyai rekod sakit jantung sebelum ini.  Mangsa bersama isterinya yang berusia 57 tahun keluar mengundi pada pukul 2 petang.  Bagaimanapun, isteri mangsa dimaklumkan suaminya rebah di luar pagar sekolah berkenaan selepas selesai mengundi pada jam 2.50 petang.  Mangsa kemudian dihantar ke Hospital Jitra dengan menaiki ambulan sebelum disahkan meninggal dunia di hospital berkenaan. Mangsa disahkan meninggal dunia oleh doktor sebaik tiba di hospital.


393 laporan diterima polis berkaitan PRU15

SHAH ALAM, 20 November- Polis Selangor menerima 393 laporan yang berkaitan dengan Pilihan Raya Umum Ke-15 (PRU15) sejak kempen pilihan raya itu bermula pada hari penamaan calon 5 Nov lepas, hingga semalam.

Ketua Polis Selangor Datuk Arjunaidi Mohamed berkata berdasarkan jumlah itu, pihaknya telah membuka 82 kertas siasatan dan menahan tujuh individu.

Selain itu, beliau turut memaklumkan terdapat satu kes kematian mengejut melibatkan seorang petugas Suruhanjaya Pilihan Raya (SPR) berumur 45 tahun yang bertugas di Sekolah Menengah Kebangsaan Methodist ACS, Jalan Raya Barat Klang, semalam.

(Ketua Polis Selangor Datuk Arjunaidi Mohamed/ Foto fail)

“Punca kematian adalah disebabkan positif COVID-19 dan semua anggota polis yang bertugas bersama petugas itu telah diarah menjalani kuarantin,” katanya dalam kenyataan hari ini.

Merujuk kepada perjalanan proses pengundian PRU15 semalam pula, Arjunaidi berkata secara keseluruhannya proses di seluruh Selangor berjalan dengan lancar tanpa sebarang isu sensitif atau insiden yang tidak diingini.

“Tahniah dan syabas diucapkan kepada rakyat Selangor kerana berjaya menunaikan tanggungjawab sebagai pengundi secara matang, kerjasama yang diberi amat kami hargai” katanya.

Tambah beliau, petugas polis tetap diletakkan dalam keadaan siap siaga sepanjang masa. Orang ramai dinasihatkan agar tidak terpedaya serta tidak menyebarkan berita palsu yang bertujuan membangkitkan kegelisahan di kalangan masyarakat.

"Tindakan tegas akan diambil terhadapa mana-mana pihak yang cuba menimbulkan provokasi yang mnegancam ketenteraman awam dan keselamatan negara," katanya.


Enam beranak terlibat kemalangan, dua maut di LPT

(Toyota Hilux dinaiki enam beranak terbabas hingga menyebabkan dua maut)

KUANTAN, 19 November- Suami dan isteri maut selepas Toyota Hilux dinaiki mereka terbabas sehingga melanggar sebatang pokok di kilometer 200 Lebuhraya Pantai Timur (LPT) di Kampung Paya Bungor, Kuantan, Pahang. Dalam kejadian kira-kira pukul 3.13 petang tadi, empat penumpang yang merupakan anak mangsa terselamat, namun mengalami kecederaan. Pegawai Perhubungan Awam, Jabatan Bomba dan Penyelamat Malaysia (JBPM) Pahang, Zulfadli Zakaria berkata, mangsa yang maut ialah Mohamad Shafiq, 33 tahun dan Faieznoor Mansor, 32 tahun.  Manakala mangsa yang terselamat terdiri daripada dua kanak-kanak lelaki dan dua kanak-kanak perempuan iaitu Mohamad Danish Uqasha, 9 tahun, Dhia Medina, 5 tahun, Damiaa Melissa, 2 tahun dan seorang lagi masih belum dikenal pasti.  Menurutnya, seramai tujuh pegawai dan anggota dari Balai Bomba dan Penyelamat Taman Tas dikejarkan ke lokasi kejadian bagi operasi menyelamat.  Pasukan bomba berjaya mengeluarkan mangsa korban yang tersepit menggunakan alat penyelamat.Bagaimanapun, kedua-dua mereka disahkan meninggal dunia di lokasi kejadian.  Mangsa yang selamat dihantar ke Hospital Tengku Ampuan Afzan (HTAA) untuk rawatan, sementara mangsa yang meninggal dunia diserahkan kepada pihak polis untuk tindakan selanjutnya.

(Kanak-kanak yang terselamat dalam kemalangan di LPT)


Empat PPS dibuka di Kelantan

KOTA BHARU, 20 November- Empat Pusat Pemindahan Sementara (PPS) dibuka di Kelantan.Menurut portal InfoBencanaJKM, seramai 287 penduduk daripada 86 keluarga terjejas banjir, dicatatkan setakat pukul 8.28 pagi tadi.Daerah terlibat hanya di Pasir Mas, membabitkan PPS Putat Tujoh, Sekolah Kebangsaan (SK) Tok Deh, SK Kubang Kual dan SK Gual Periok.

SK Tok Deh paling ramai menempatkan penduduk terjejas iaitu 110 orang, diikuti SK Kubang Kual (83), PPS Putat Tujoh (49) dan SK Gual Periok (45).Sementara itu, masih terdapat PPS dibuka di beberapa negeri iaitu Johor (4), Melaka (1) Selangor (15) dan Perak (10).


Suami isteri maut dalam perjalanan pergi mengundi

(Keadaan Perodua Alza dan Toyota Hilux yang bertembung sehingga menyebabkan pasangan suami isteri mautdi Kilometer 46, Jalan Johor Bahru-Mersing)

KOTA TINGGI, 19 November- Sepasang suami isteri maut manakala anak mereka cedera apabila kereta Perodua Alza dinaiki mereka terlibat kemalangan dengan Toyota Hilux di Kilometer 46, Jalan Johor Bahru-Mersing, tengah hari tadi.Ketua Polis Daerah Kota Tinggi, Superintenden Hussin Zamora berkata, pihaknya menerima laporan mengenai kejadian pada pukul 12.08 tengah hari. Difahamkan, pemandu kereta terbabit dalam perjalanan ke Skudai untuk mengundi setelah selesai membawa isterinya mengundi di Felda Lok Heng.“Hasil siasatan mendapati pemandu Perodua Alza dalam perjalanan ke Skudai untuk mengundi di Skudai setelah selesai mengundi di Felda Lok Heng," katanya.Kereta dipandu mangsa berusia 37 tahun itu kemudian terbabas semasa melalui selekoh dan berpusing di laluannya sebelum terbabas ke laluan bertentangan menghala ke Mersing serta bertembung dengan Toyota Hilux.Jelas Hussin, semasa kemalangan berlaku keadaan jalan licin akibat hujan lebat.  Kes disiasat mengikut Seksyen 41(1) Akta Pengangkutan Jalan 1987.

(Anggota bomba mengeluarkan dua mangsa yang tersepit dalam kemalangandi Kilometer 46 Jalan JB-Mersing)


Bomba Pahang bantu 260 penduduk terkandas banjir keluar mengundi

PAHANG, 19 November- Seramai 260 penduduk Kuala Lipis dan Pekan yang terkandas akibat banjir dibawa keluar angggota bomba bagi menunaikan tanggungjawab mengundi.Bantuan bomba diperlukan selepas semua kenderaan darat tidak boleh melalui kawasan tersebut.Pegawai Perhubungan Awam Bomba Pahang, Zulfadli Zakaria berkata mereka merupakan penduduk Kampung Binjai Kuala Lipis dan Kampung Tasik Mentiga, Chini. Pengundi terlibat dibawa keluar menaiki bot.Operasi turut disertai Polis Diraja Malaysia (PDRM), Angkatan Tentera Malaysia (ATM) dan Angkatan Pertahanan Awam (APM), sambil dibantu penduduk kampung.

Jelas beliau, di Lipis, penghantaran penduduk secara berperingkat dilakukan ekoran air telah melintasi jambatan di kampung tersebut.  Empat bot digunakan sebagai pengangkutan, masing-masing sebuah bot milik Balai Bomba dan Penyelamat Kuala Lipis, Batalion Kelapan Rejimen Askar Melayu Diraja, APM serta orang awam.  Manakala di Kampung Tasik Mentiga Chini, pihaknya menggunakan sebuah bot aluminum, dibantu dua unit bot milik PDRM dan tiga unit lagi oleh APM Pekan.


Lebih 100 penduduk terjejas ribut di Kulai

KULAI, 19 November- Lebih 100 penduduk daripada 19 keluarga terjejas dalam kejadian ribut di Felda Bukit Permai, Kampung Sri Muar dan Sungai Besoi di sini.Ahli Dewan Undangan Negeri (ADUN) Bukit Permai, Datuk Mohd Jafni Mohd Shukor berkata, bencana itu telah menjejaskan 19 buah kediaman dan tiga kedai.Beliau yang juga Exco Perumahan dan Kerajaan Tempatan memaklumkan, kerajaan negeri akan mengenal pasti keperluan bantuan kepada penduduk terjejas."Hasil tinjauan saya ke rumah-rumah penduduk terjejas tadi mendapati, antara bantuan lain yang boleh diberikan ialah kepada anak-anak mangsa.Saya lihat baju sekolah, beg sekolah serta keperluan asas anak-anak mereka rosak dan basah akibat hujan serta ribut," katanya ketika ditemui semasa melakukan tinjauan di Felda Bukit Permai, di sini.Datuk Mohd Jafni turut menyerahkan bantuan bakul makanan dan wang tunai RM500 kepada setiap keluarga terlibat.Sementara itu, penduduk terjejas, Najlaa Sueff, 37 tahun menceritakan detik cemas ketika ribut yang menyebabkan pokok tumbang dan menghempap bahagian dapur rumahnya."Masa kejadian, hujan lebat dan angin kuat, anak saya sedang tidur.Saya terdengar bunyi pokok tumbang, saya pergi dekat anak, saya 'sujud' terus untuk selamatkan dia. Asbestos hempap badan saya, ketika itu saya sedang siapkan sarapan," katanya.

(Bahagian dapur rumah Najlaa yang rosak akibat dihempap pokok ketika ribut)

"Ribut berlaku dalam 10 minit, ketika itu, mmg saya duduk dalam bilik baca doa, tak keluar takut ribut.Pernah jadi sebelum ini, bumbung yang sama, agak teruk terjejas akibat ribut," kata seorang lagi penduduk terjejas, Liydiana Kamarudin."Kejadian dalam pukul lapan lebih, saya tengah layan pelanggan.Mereka sedang minum, ribut datang habis tunggang-langgang, ribut kuat sampai terangkat bumbung," ujar peniaga, Ashar Isnin.

(Ashar melihat bumbung di kedainya yang rosak akibat ribut)

Kejadian ribut di FELDA Bukit Permai merupakan yang ketiga berlaku tahun ini.


Banjir Perak, 10 PPS masih dibuka

IPOH, 19 November- Setakat pukul 12.00 tengah hari tadi jumlah penduduk terjejas banjir di Perak adalah seramai 869 orang daripada 246 keluarga.  Sekretariat Jawatankuasa Pengurusan Bencana Negeri menerusi kenyataan memaklumkan, Sebanyak 10 pusat pemindahan sementara (PPS) masih dibuka di lima daerah berbeza.  Dua PPS di daerah Manjung masih menempatkan 258 penduduk daripada 80 keluarga.  Selain itu, 230 penduduk ditempatkan di PPS SMK Layang-Layang Kiri, SK Layang Layang kiri dan SK Titi Gantong dalam daerah Perak Tengah.  Sementara itu, PPS Dewan Sekolah Menengah Abdul Rahman Talib dan PPS Dewan Serbaguna Kampung Padang Tembak di daerah Hilir Perak pula menempatkan 284 penduduk daripada 75 keluarga.  Manakala 51 penduduk masih ditempatkan di PPS Sekolah Kebangsaan Changkat Lobak dan PPS Sekolah Kebangsaan Alor Pongsu di daerah Kerian menempatkan 72 penduduk daripada 24 keluarga.  PPS Sekolah Agama Rakyat Shafie Batu Hampar di daerah Larut Matang dan Selama pula menempatkan 25 penduduk daripada 8 keluarga.


Kulai dilanda ribut, 14 rumah rosak

KULAI, 19 November- Sebanyak 14 rumah di Felda Bukit Permai, Kulai, Johor dikenal pasti terjejas akibat ribut pukul 8.30 pagi tadi.Pemantauan berterusan dibuat Angkatan Pertahan Awam Malaysia (APM) Johor bagi mengenal pasti kawasan lain yang terjejas.Menerusi maklumat Pusat Kawalan Operasi Daerah Kulai, laporan diterima pukul 8.50 pagi dan anggota digerakkan ke lokasi kejadian. Sebuah pacuan empat roda, lima jaket keselamatan dan dua buah ‘throw bag’ turut dibawa semasa operasi.


Jumlah mangsa banjir di tiga negeri menurun

KUALA LUMPUR, 19 November- Jumlah mangsa banjir di tiga negeri iaitu Johor, Selangor dan Kelantan menunjukkan penurunan pagi ini manakala Sabah menjadi negeri terbaharu terjejas bencana itu.Di Selangor, Sekretariat Jawatankuasa Pengurusan Bencana Negeri, Angkatan Pertahanan Awam Malaysia (APM) Selangor melaporkan setakat pukul 8.00 pagi tadi, bilangan mangsa banjir menurun kepada 1,092 orang berbanding 1,153 orang malam tadi.Sebanyak 14 pusat pemindahan sementara (PPS) dibuka iaitu enam di Sepang, empat di Kuala Selangor, dua di Sabak Bernam manakala masing-masing satu di Kuala Langat dan Klang.Di Johor, bilangan mangsa banjir kilat di Segamat dan Tangkak menurun kepada 278 orang setakat pukul 8.00 pagi berbanding 283 orang malam tadi.Jawatankuasa Pengurusan Bencana Daerah (JPBD) dalam kenyataan memaklumkan kesemua mangsa yang terdiri daripada 70 keluarga ditempatkan di empat PPS.Menurut kenyataan itu, di Tangkak seramai 122 orang ditempatkan di Sekolah Kebangsaan (SK) Simpang 5 Darat dan 103 orang berada di Sekolah Agama Simpang 5 Darat manakala di Segamat, 39 orang ditempatkan di Balai Raya Kampung Batu Badak dan 14 orang di Dewan Komuniti Tasek.Di Kelantan pula, jumlah mangsa banjir termenung di Rantau Panjang, Pasir Mas berkurang kepada 401 orang daripada 115 keluarga setakat pukul 8.00 pagi berbanding 667 orang daripada 234 keluarga malam tadi.Berdasarkan portal InfoBencana Jabatan Kebajikan Masyarakat, kesemua mangsa banjir itu ditempatkan di PPS SK Tok Deh, SK Kubang Kual, PPS Putat Tujoh dan SK Gual Periok.Manakala di Sabah, Penolong Pengarah Bahagian Operasi Jabatan Bomba dan Penyelamat Malaysia negeri Sabah Misran Bisara berkata beberapa kawasan di daerah Sook dan Nabawan mengalami banjir pagi ini berikutan hujan lebat berterusan sejak malam tadi.Beliau berkata kawasan terjejas di Sook adalah Kampung Tiolon, Kampung Rancangan Belia dan Kampung Kusina manakala di Nabawan membabitkan Kampung Magulasing dan Kampung Lima namun tiada PPS dibuka setakat pagi ini.Situasi banjir tersebut juga tidak menjejaskan proses mengundi Pilihan Raya Umum ke15 di Sook dan Nabawan.Di Perak, mangsa banjir di negeri itu meningkat kepada 862 orang daripada 243 keluarga setakat 7 pagi berbanding 844 orang daripada 239 keluarga, malam tadi dengan kesemuanya ditempatkan di sembilan PPS.Di Melaka, Sekretariat Jawatankuasa Pengurusan Bencana Negeri Melaka dalam kenyataan hari ini memaklumkan jumlah mangsa banjir kekal seperti malam tadi iaitu 44 orang membabitkan 10 keluarga setakat pukul 8.00 pagi.Mangsa terjejas adalah penduduk dari Kampung Bukit Balai, Kampung Pulau, Kampung Belimbing, Kampung Panchor dan Lubok China dengan kesemunya ditempatkan di PPS Dewan Pejabat Jawatankuasa Pembangunan dan Penyelarasan Dewan Undangan Negeri Durian Tunggal.Di Sarawak, Jawatankuasa Pengurusan Bencana Negeri Sarawak memaklumkan mangsa banjir kekal seperti malam tadi iaitu tiga orang daripada satu keluarga yang ditempatkan di PPS Dewan Kompleks ICQS Tedungan di Limbang.Sementara itu, Jabatan Meteorologi Malaysia dalam kenyataan memaklumkan amaran ribut petir, hujan lebat dan angin kencang di Pahang, Melaka dan Johor hingga pukul 12.00 tengah hari ini.- BERNAMA


Lebih RM150,000, nilai rampasan diesel subsidi

(Lori diubah suai bagi tujuan penyelewengan diesel)

LAHAT, 19 November- Kementerian Perdagangan dan Hal Ehwal Pengguna (KPDNHEP) Perak dan Polis Diraja Malaysia (PDRM) menumpaskan sindiket penyelewengan diesel bersubsidi menerusi serbuan premis di kawasan Perindustrian Rima, Lahat.Nilai rampasan berjumlah lebih RM150,000.Menurut Pengarah KPDNHEP Perak, Saifullizan Kamarul Zaman, pemeriksaan yang dijalankan menjumpai dua tangki masing-masing mengandungi 15,000 liter dan 500 liter cecair diesel. Sebuah lori turut dijumpai dengan tangkinya diubah suai mengandungi 50 liter diesel.Kes disiasat di bawah Akta Kawalan Bekalan 1961 dan Peraturan Peraturan Kawalan Bekalan 1974.

(Diesel bersubsidi dirampas KPDNHEP Perak dan PDRM)


COVID-19: Kes harian baharu seminggu susut kepada 19,515 kes

KUALA LUMPUR, 19 November- Sebanyak 19,515 kes harian baharu COVID-19 dilaporkan untuk tempoh seminggu Rangkuman Mingguan Bernama (12 Nov-18 Nov), susut sekitar 21 peratus berbanding 24,784 kes minggu lepas (5 Nov-11 Nov).Sepanjang tempoh ini juga, kes harian kekal bawah paras 4,000 dan semalam (18 November), Malaysia mencatat sebanyak 3,037 kes harian baharu COVID-19 termasuk lima (5) kes kematian dan tiga (3) kes import.Negeri Selangor mendahului negeri-negeri lain dengan jumlah kes tertinggi empat angka sebanyak 1,237 diikuti Sabah (205), Melaka (200), Pulau Pinang (186), Kuala Lumpur (185), Kedah (158),Negeri Sembilan (152), WP Putrajaya (122), Perak (117), Sarawak (114) dan Kelantan (109). Negeri yang mencatat kes dua angka adalah Pahang (94), Terengganu (71), Johor (62), dan WP Labuan (16) sementara Perlis pula negeri tunggal mencatat kes satu angka iaitu sembilan (9) kes.Untuk bulan November 2022 setakat ini, angka kes harian melepasi paras 4,000 hanya pada 3 Nov (4,711), 4 Nov (4,360) dan 5 Nov (4,621). Kali terakhir negara mencatat kes 4,000 ialah pada 14 Ogos 2022 sebanyak 4,071 kes. Kes terendah dicatat pada 14 November (1,749). Peningkatan kes harian baharu COVID-19 negara dikaitkan dengan penularan subvarian Omicron XBB.Sementara itu, kes aktif COVID-19 menurut data Kementerian Kesihatan Malaysia (KKM), KKMNOW dikemaskini pukul 11:59mlm 18 November adalah 27,711 kes dan daripada jumlah itu, sebanyak 25,737 kes (92.9 peratus) dikuarantin di rumah.Sebanyak 3,198 kes sembuh pesakit COVID-19 diaporkan semalam, menjadikan kumulatif kes sembuh negara setakat ini sebanyak 4,898,917 kes.Dengan sebanyak 4,963,216 kumulatif kes COVID-19, Malaysia kini menduduki tangga 27 daripada 228 buah negara/wilayah yang dilanda pandemik COVID-19. Di hadapan Malaysia ialah Greece (5,306,482) dan Ukraine (5,329,536).Dalam kalangan 228 buah negara, mengikut data terkini Worldometer, Jepun mencatat kes harian baharu tertinggi (84,375) diikuti oleh Korea Selatan (49,418) dan Perancis (37,177).Amerika Syarikat mencatat angka kematian akibat COVID-19 tertinggi dengan 1,102,418 kes. - BERNAMA


Banjir: Jumlah mangsa di lima negeri menurun, Melaka kekal, Pahang pulih

(Penunggang motorsikal meredah air yang memenuhi jalan akibat dari limpahan air Sungai Langat di Kampung Sri Tanjung/FOTO BERNAMA)

KUALA LUMPUR, 18 November - Jumlah mangsa banjir di Johor, Selangor, Kelantan, Sarawak dan Perak menunjukkan trend menurun, manakala Melaka kekal sementara banjir di Pahang sudah pulih, setakat 9 malam ini.Di JOHOR, jumlah mangsa banjir kilat menurun kepada 283 orang setakat 8 malam ini berbanding 289 orang pagi tadi, susulan penutupan sebuah pusat pemindahan sementara (PPS) Dewan Utama Kampung Ithnin Maarof, Kluang.Jawatankuasa Pengurusan Bencana Daerah (JPBD) dalam kenyataan memaklumkan, kesemua mangsa terdiri daripada 71 keluarga itu ditempatkan di empat PPS yang masih beroperasi.“Seramai 39 orang ditempatkan di Balai Raya Kampung Batu Badak dan 14 orang masih berada di Dewan Komuniti Tasek, Segamat, manakala di Sekolah Kebangsaan Simpang 5 Darat dan Sekolah Agama Simpang 5 Darat, Tangkak menempatkan mangsa masing-masing 122 dan 108 orang.“Kesemua mangsa masih belum dibenarkan pulang berikutan banjir termenung,” menurut kenyataan jawatankuasa itu dalam satu kenyataan hari ini.

(Seorang wanita melihat telefon pintar di halaman rumahnya yang dilanda banjir di Kampung Johan Setia, Klang/FOTO BERNAMA)

Daerah Batu Pahat, Segamat dan Tangkak mengalami hujan, manakala tujuh daerah lain dilaporkan cerah. Di SELANGOR, Sekretariat Jawatankuasa Pengurusan Bencana Negeri, Angkatan Pertahanan Awam Malaysia Negeri Selangor melaporkan, setakat 7.40 malam tadi jumlah mangsa banjir menurun kepada 1,153 mangsa dari 298 keluarga berbanding 1,625 individu membabitkan 401 keluarga pagi tadi.Sebanyak 16 PPS masih dibuka iaitu enam di Sepang, empat di Kuala Selangor, tiga di Klang, dua di Sabak Bernam dan satu di Kuala Langat.Di KELANTAN jumlah mangsa banjir termenung di Rantau Panjang, Pasir Mas semakin berkurang kepada 667 orang membabitkan 234 keluarga setakat 8 malam ini, berbanding 1,053 orang daripada 364 keluarga pagi tadi.Berdasarkan portal Info Bencana Jabatan Kebajikan Masyarakat (JKM), kesemua mangsa banjir itu kini ditempatkan di empat PPS di Pasir Mas iaitu Sekolah Kebangsaan (SK) Tok Deh, SK Kubang Kual, PPS Putat Tujoh dan SK Gual Periok.Di SARAWAK, Jawatankuasa Pengurusan Bencana Negeri Sarawak memaklumkan, hanya PPS Dewan Kompleks ICQS Tedungan di Limbang yang beroperasi di negeri itu. Menurut jawatankuasa berkenaan, sejumlah tiga mangsa banjir terdiri daripada sebuah keluarga ditempatkan di situ setakat 7 malam ini.Di PERAK, mangsa banjir menurun kepada 844 orang daripada 239 keluarga setakat 8 malam, berbanding 856 orang daripada 235 keluarga pagi tadi.Tiga PPS telah ditutup iaitu Dewan Orang Ramai Kampung Sungai Baru Trong, Larut Matang dan Selama (LMS); Dewan Orang Ramai Kuak Luar, Hulu Perak dan Dewan Orang Ramai Kampung Piandang, Kinta, menjadikan hanya 10 PPS yang masih beroperasi menempatkan kesemua mangsa banjir.Beberapa daerah terus merekodkan peningkatan mangsa banjir khususnya di daerah Hilir Perak iaitu PPS Dewan Sekolah Menengah Kebangsaan Abd Rahman Talib (SMART) Batu 4 dan Dewan Serbaguna Kampung Padang Tembak serta SMK Layang-Layang Kiri, SK Layang-Layang Kiri dan SK Titi Gantong di daerah Perak Tengah.Di MELAKA, jumlah mangsa banjir kekal 44 orang membabitkan 10 keluarga setakat 8 malam ini, menurut Sekretariat Jawatankuasa Pengurusan Bencana Negeri Melaka.Sekretariat itu dalam satu kenyataan memaklumkan kesemua mangsa terjejas dari daerah Alor Gajah, ditempatkan di PPS di Dewan Pejabat Jawatankuasa Pembangunan dan Penyelarasan Dewan Undangan Negeri (Japerun) Durian Tunggal.Kesemua mangsa yang terjejas itu adalah dari Kampung Bukit Balai, Kampung Pulau, Kampung Belimbing, Kampung Panchor dan Lubok China.Di PAHANG, kesemua 10 PPS ditutup secara berperingkat antara 2.30 petang hingga 4 petang dan kesemua 347 mangsa banjir telah dibenarkan pulang ke rumah masing-masing. - BERNAMA


Oman, Malaysia nikmati hubungan yang rapat- Duta

KUALA LUMPUR, 18 November- Sejak bermulanya hubungan diplomatik pada 1982, Oman dan Malaysia telah menikmati dan mengekalkan hubungan yang rapat, kata Duta Oman ke Malaysia Sheikh Al-Abbas Ibrahim Hamed Al Harthi.Al-Abbas berkata pada masa ini dua perjanjian sedang diusahakan iaitu pengelakan cukai berganda membabitkan cukai ke atas pendapatan serta promosi dan perlindungan timbal balik pelaburan.Selain itu, beliau berkata banyak Memorandum Persefahaman (MoU) dalam bidang kesihatan, perusahaan kecil dan sederhana (PKS) serta pendidikan tinggi, perlu ditandatangani.Beliau berkata Oman juga menyambut baik dan menggalakkan pelabur dan usahawan Malaysia meneroka potensi dan peluang pelaburan di negara Teluk itu.“Juga setinggi-tinggi penghargaan dan terima kasih kepada kerajaan Malaysia atas bantuan berterusan dalam memperkukuh pembangunan kerjasama Oman-Malaysia dalam pelbagai bidang,” katanya dalam kenyataan kepada Bernama sempena Hari Kebangsaan ke-52 Oman hari ini.

(Sheikh Al-Abbas Ibrahim Hamed Al Harthi/BERNAMA)

Al-Abbas berkata Oman yakin menerusi kestabilan politik negara, pemilikan asing yang liberal dalam syarikat, perdagangan bebas dan dasar pasaran terbuka, infrastruktur moden, multimedia dan telekomunikasi yang canggih, sudah pasti akan membuka pintu untuk membina jambatan persahabatan yang akan membuka prospek kerjasama baharu dan hubungan baik dengan negara-negara lain.Beliau berkata 12 kategori kepentingan nasional yang diklasifikasikan oleh Wawasan 2040 merangkumi spektrum penuh kehidupan Oman dengan keutamaan kepada penggubalan strategi yang mantap dan teratur telah memudahkan pewujudan pekerjaan, menggalakkan pelaburan dan mempercepat pertumbuhan korporat.“Wawasan 2040 juga merupakan pelan tindakan kerajaan untuk melindungi alam sekitar, sosial dan tadbir urus (ESG) bagi menyegerakan sumbangan relatif sektor bukan minyak kepada Keluaran Dalam Negara Kasar (KDNK) dan pada masa yang sama mengurangkan pergantungan Oman kepada minyak dan gas tradisional selain untuk terus menggalakkan dan meningkatkan sektor ekonomi yang lain, termasuk PKS, tenaga hijau, perkhidmatan logistik, pelancongan dan pertanian.Menerusi usaha mempromosi aspek alam semula jadi, budaya dan warisan, kerajaan Oman juga berharap dapat menarik sekurang-kurangnya 11.7 juta pelancong domestik dan asing selain meningkatkan bahagian bukan minyak daripada KDNK keseluruhan kepada 90 peratus menjelang 2040.- BERNAMA


PRU15 : Aliran trafik lebuh raya utama perlahan

(Laluan masuk utama ke Kelantan sesak semalam ekoran perantau mula pulang ke kampung halaman sempenahari pengundian bagi Pilihan Raya Umum ke-15 (PRU15)

KUALA LUMPUR, 18 November- Aliran trafik di lebuh raya utama bergerak perlahan setakat 8 pagi ini susulan orang ramai pulang ke destinasi masing-masing bagi menunaikan tanggungjawab sebagai pengundi dalam Pilihan Raya Umum ke-15 (PRU15), esok.Menurut jurucakap Lebuhraya Malaysia (LLM), aliran trafik perlahan dikesan di Lebuhraya Kuala Lumpur-Karak (KLK) menghala ke timur dari Plaza Tol Gombak ke Genting Sempah, Bukit Tinggi ke Plaza Tol Bentong dan persimpangan Karak ke Plaza Tol Karak.Sementara, aliran trafik di Lebuhraya Pantai Timur (LPT) 1 dan LPT 2 masih bergerak lancar namun perlahan, katanya kepada Bernama.Bagi perjalanan ke arah utara, jurucakap itu berkata aliran trafik juga perlahan di Lebuhraya Utara Selatan (PLUS) dari Sungai Buloh ke Sungai Buaya; Lembah Beringin ke Tanjung Malim; Slim ke Sungkai; Bidor ke Gopeng dan Ipoh (selatan) ke Ipoh (utara).Untuk perjalanan ke arah selatan, jurucakap PLUS pula memaklumkan terdapat kemalangan di Kilometer (KM) 382.3 berdekatan Slim River, Perak dan KM177.5 dari Jasin ke Tangkak yang menyebabkan trafik perlahan sejauh 3.5 kilometer.

“Selain itu, aliran trafik juga perlahan dari Nilai ke kawasan Rehat dan Rawat Seremban, Negeri Sembilan,” katanya. -BERNAMA

(Laluan masuk utama ke Kelantan sesak semalam ekoran perantau mula pulang ke kampung halaman sempena hari pengundian bagi Pilihan Raya Umum ke-15 (PRU15)


Tiga pesalah MH17 dihukum penjara, beri kelegaan kepada semua - PM

(Datuk Seri Ismail ditemui media di Kemayan, Bera)

BERA, 18 November- Malaysia berpuas hati dengan keputusan Mahkamah The Hague, Belanda semalam yang mendapati tiga individu bersalah dalam kes tembak jatuh pesawat MH17, lapan tahun lalu.

Perdana Menteri, Datuk Seri Ismail Sabri Yaakob berkata, keputusan kes itu menjadi satu tanda aras penting dalam usaha untuk mencari kebenaran serta menegakkan keadilan kepada kesemua 298 mangsa termasuk 43 rakyat Malaysia yang terkorban dalam tragedi tersebut serta kepada semua waris mangsa.

Tambah beliau, Malaysia mewakili semua pihak yang terkesan merakamkan setinggi-tinggi penghargaan kepada ahli Pasukan Penyiasat Bersama (JIT) yang terdiri daripada Belanda, Australia, Belgium dan Ukraine yang bertungkus-lumus bersama-sama menjalankan siasatan jenayah antarabangsa.  Malaysia sentiasa berpendirian bahawa perbicaraan yang dijalankan mesti berlandaskan kepada kebenaran, keadilan serta penuh tanggungjawab.

"Malaysia juga sekali lagi menzahirkan rasa simpati dan mengucapkan takziah kepada keluarga dan waris mangsa tragedi pesawat MH17.

"Walaupun tiada apa yang dapat mengembalikan nyawa mereka mahupun mengurangkan kesedihan dan penderitaan yang dialami oleh keluarga dan orang tersayang, keputusan mahkamah ini diharap sedikit sebanyak memberi kelegaan serta ketenangan kepada keluarga dan waris mangsa yang terbunuh dalam tragedi ini," jelas beliau lagi.

Ismail Sabri berkata demikian dalam sidang media selepas Majlis Ramah Mesra Bersama Warga Bandar 32 di Kemayan, Bera,Pahang.

Mahkamah Daerah The Hague, semalam menjatuhkan hukuman penjara seumur hidup ke atas dua warga Rusia dan seorang warga Ukraine selepas mereka didapati bersalah atas pertuduhan menembak jatuh pesawat Malaysia Airlines MH17 pada 2014 serta menyebabkan kesemua 298 penumpang dan kru terbunuh.

(Pesawat MH17 ditembak jatuh di timur Ukraine mengakibatkan semua 298 penumpang dan kru terbunuh/AFP)

MH17: Dunia tahu Rusia melindungi pembunuh- Australia

Waris mangsa MH17 akur keputusan Mahkamah Belanda

MH17: Mahkamah Belanda putuskan dua warga Rusia, seorang warga Ukraine bersalah


Bekalan elektrik terputus di Kampung Orang Asli Sungai Raya pulih - TNB

KUALA LUMPUR, 18 November- Kerja-kerja pembaikan aset Tenaga Nasional Bhd (TNB) di Kampung Orang Asli Sungai Raya, Seremban, Negeri Sembilan yang terjejas akibat tanah runtuh dan pokok tumbang telah selesai dengan bekalan elektrik pulih pada pukul 8.20 malam tadi. TNB dalam satu kenyataan memaklumkan kerja-kerja pembaikan dibuat sejurus mendapat pengesahan pihak berkuasa bahawa keadaan laluan ke tempat kejadian adalah selamat.Seramai 25 penduduk daripada lima keluarga di Kampung Orang Asli Sungai Raya dilaporkan terputus hubungan apabila laluan yang menghubungkan kampung itu dengan jalan utama tidak dapat dilalui akibat tanah runtuh dan pokok tumbang.Kejadian itu ekoran hujan lebat berterusan yang menyebabkan bekalan elektrik terputus dan menjejaskan penduduk.Sejurus kejadian itu, TNB bekerjasama dengan Angkatan Pertahanan Awam Malaysia (APM) Negeri Sembilan bagi melakukan kerja-kerja mengalihkan tanah dan pokok tumbang di sekitar kawasan kejadian.

Kejadian tanah runtuh dan pokok tumbang akibat hujan lebat berterusan

Berita berkaitan:25 penduduk Orang Asli terkandas akibat tanah runtuh

Menurut TNB, kerja baik pulih aset dan sambungan bekalan elektrik akan dilaksanakan sejurus kerja-kerja pembersihan selesai serta disahkan selamat oleh pihak berkuasa."Demi keselamatan orang awam, bekalan elektrik telah dihentikan dan tiada kemalangan jiwa dilaporkan," menurut kenyataan itu.


Waris mangsa MH17 akur keputusan Mahkamah Belanda

SHAH ALAM, 18 November- Seorang waris mangsa tragedi pesawat penumpang MH17 yang ditembak jatuh dengan peluru berpandu buatan Rusia pada 2014 akur dengan keputusan Mahkamah Belanda yang mendapati tiga daripada empat tertuduh bersalah.Wanita yang enggan dinamakan itu berkata perbicaraan yang berlangsung tanpa kehadiran tertuduh turut mengundang rasa tidak puas hati kerana mereka masih bebas di luar sana.“Selama ini pun kami ada peguam dari Belanda, dia suruh datang (ke negara itu) tapi kami (waris mangsa MH17) tidak pergi kerana tiada wang untuk bayar tambang dan sebagainya."Kami dari dulu hingga kini mengharapkan keadilan, nak sangat empat orang ini dibawa ke muka pengadilan dan terima balasan setimpal dengan apa yang mereka buat kepada keluarga kami," katanya ketika dihubungi Bernama malam tadi. Mahkamah Daerah The Hague hari ini memutuskan bahawa dua warga Rusia dan seorang warga Ukraine bersalah atas pertuduhan menembak jatuh pesawat milik Malaysia Airlines itu pada 2014 serta menyebabkan kesemua 298 penumpang dan krunya terbunuh.

(Sebahagian ahli keluarga mangsa tragedi MH17 yang hadir ke perbicaraan kes berkenaan/FOTO AP)

Berita berkaitan:Dua warga Rusia, seorang warga Ukraine dijatuhkan hukuman penjara seumur hidup

Mereka ialah Igor Girkin, Sergei Dubinsky dan Leonid Kharchenko.Bagaimanapun, mahkamah itu membebaskan seorang lagi warga Rusia iaitu Oleg Pulatov daripada pertuduhan sama. -BERNAMA


Inisiatif K-KOMM perlu diteruskan

PUTRAJAYA, 17 November- Setiap projek atau inisiatif yang dirangka Kementerian Komunikasi dan Multimedia (K-KOMM) perlu diteruskan mengikut garis masa yang ditetapkan.

Menterinya,Tan Sri Annuar Musa optimis, menteri baharu yang bakal menggantikan beliau akan meneruskan rekod kecemerlangan."Saya juga harapkan pelaksanaan program Jendela 1 dan 2 dapat dilaksanakan mengikut jadual, projek titik kehadiran di sekolah seluruh negara juga dapat dilaskanakan."Sebenarnya kita ada banyak yang penting. Industri penyiaran, kreatif semuanya adalah sangat penting pada saat ini," kata Annuar selepas menghadiri Majlis Sekalung Budi MenKOMM di sini.Beliau yakin usaha itu akan diteruskan oleh K-KOMM bersama kakitangan yang berpengalaman dengan penuh kegigihan.

(Tan Sri Annuar melambai ke arah warga kerja Kementerian Komunikasi dan Multimedia selepas menghadiri majlis Sekalung Budi MenKOMM/BERNAMA)


Melaka gariskan panduan baharu penyelenggaraan pokok

JASIN, 17 November- Kerajaan negeri Melaka menggariskan panduan baharu untuk cantasan dan penyelenggaraan pokok-pokok di sepanjang laluan di negeri itu termasuk pokok warisan.  Exco Perumahan, Kerajaan Tempatan dan Alam Sekitar negeri, Datuk Zaidi Attan berkata ia bagi memastikan tiada insiden pokok tumbang yang boleh membahayakan nyawa orang awam khususnya dalam tempoh Monsun Timur Laut (MTL) ketika ini.  Menurutnya, garis panduan itu terpakai untuk Pihak Berkuasa Tempatan (PBT) dan Jabatan Perhutanan Negeri yang bertanggungjawab menyelenggara pokok-pokok berkenaan.  "Kita ambil keputusan untuk memotong pokok-pokok yang menimbulkan risiko bahaya kepada orang ramai. Tindakan tersebut sudah dilaksana di Pantai Puteri pada semalam. Kita akan pastikan bagi pokok-pokok yang ada nilai klasik tapi mengancam keselamatan kita akan potong separuh.Ia akan mengurangkan risiko untuk berlaku kemalangan kerana sebelum ini teknik kita cantas, jadi dia tinggal satu batang namun ia masih lagi mengancam keselamatan," kata Zaidi kepada pemberita RTM di Jasin. Terdahulu, dalam kejadian pada 12 November lalu, seorang bayi lelaki maut selepas dia dan ibunya dihempap sebatang pokok rhu ketika berkelah di Pantai Puteri, Tanjung Kling.  Selain itu, beberapa insiden pokok tumbang turut dilaporkan oleh Jabatan Bomba dan Penyelamat (JBPM) Melaka susulan angin kencang dan ribut berikutan Monsun Timur Laut.


Agensi diarah siap siaga, berdepan kemungkinan banjir - KPLB

PADANG TERAP, 17 November- Kementerian Pembangunan Luar Bandar (KPLB) dan agensinya sudah bersedia dengan pelan tindakan bagi hadapi kemungkinan banjir pada hari pengundian Pilihan Raya Umum ke-15 (PRU15) Sabtu ini. Menterinya, Datuk Seri Mahdzir Khalid berkata ketua agensi di bawah kementerian itu telah diberi taklimat berkaitan Prosedur Operasi Standard (SOP) yang perlu diambil jika berlaku banjir pada hari berkenaan.  "Kita telah memberi arahan kepada pengarah dan ketua pegawai eksekutif semua agensi seperti Lembaga Kemajuan Wilayah Kedah (KEDA) di Kedah, Lembaga Kemajuan Kelantan Selatan (KESEDAR) di Kelantan akan mengambil langkah-langkah yang perlu jika berlaku banjir pada hari berkenaan," kata Mahdzir kepada media selepas menghadiri Majlis Pekebun Kecil Perusahaan Getah RISDA Makmur Negeri Kedah dan Kenduri Rakyat di Kampung Nako, Belimbing Kanan.

(Menteri KPLB, Datuk Seri Mahdzir Khalid menyantuni tetamu pada Majlis Pekebun Kecil Perusahaan Getah RISDAMakmur Negeri Kedah dan 'Kenduri Rakyat di Kampung Nako, Belimbing Kanan)

Dalam perkembangan berasingan, KPLB bersetuju dengan cadangan RISDA untuk menaikkan harga lantai getah kepada lebih RM3.00 sekilogram.Datuk Seri Mahdzir Khalid berkata harga lantai getah ketika ini RM2.50 sekilogram adalah rendah menyebabkan kehidupan pekebun kecil tidak banyak berubah berikutan kos sara hidup yang meningkat.  Sebelum ini, RISDA dilaporkan menilai kenaikan harga getah daripada RM2.50 sekilogram ekoran penurunan harga komoditi itu yang menjejaskan pendapatan pekebun kecil.


UPM komited jayakan SDG, wujudkan dasar hijau kampus

SERDANG, 17 November- Universiti Putra Malaysia (UPM) komited dalam menyokong agenda Matlamat Pembangunan Lestari (SDG) dengan mewujudkan dasar hijau di kampus itu. Naib Canselor UPM, Datuk Prof. Dr. Mohd Roslan Sulaiman berkata ia bagi mempraktikkan beberapa perkara selaras dengan amalan terbaik seperti penggunaan tenaga solar dan pengurusan sisa melalui proses pelupusan dan rawatan. "Kita merupakan universiti pertama dalam menjayakan kelestarian hijau ini dan pelbagai inisiatif yang dilakukan UPM terutama sekarang ini yang terbaharu adalah daripada segi penggunaan tenaga elektrik.Kita telah memasang panel solar di kawasan UPM dan merupakan salah satu inisiatif terbesar pada tahun ini untuk kita mengurangkan penggunaan tenaga," kata Dr. Mohd Roslan kepada RTM selepas ditemui pada program Simposium Matlamat Pembangunan Mampan (SDG) dan Inisiatif Hijau, di sini.Tambah beliau, UPM telah menjadi sebuah institut pengajian yang mengetengahkan kelestarian di Malaysia selama 12 tahun menerusi inisiatif kehijauan yang dilaksanakan sebelum ini.Kenyataan beliau itu selaras dengan usaha mereka dalam memupuk kelestarian serta menyebar luas pengetahuan mengenai pemuliharaan dan pemeliharaan alam sekitar. Sehubungan itu, forum perbincangan SDG yang diadakan pada hari ini merupakan salah satu inisiatif hijau pihak UPM bagi melahirkan komuniti mampan serta sentiasa peka dalam penjagaan alam sekitar.


25 penduduk Orang Asli terkandas akibat tanah runtuh

SEREMBAN, 17 November - Seramai 25 penduduk terdiri daripada lima keluarga yang tinggal di Kampung Orang Asli Sungai Raya di sini terputus hubungan sejak malam tadi.Pengarah Angkatan Pertahanan Awam Malaysia (APM) Negeri Sembilan Lt Kol (PA) Mohd Nazri Mes Kam berkata, laluan yang menghubungkan kampung terbabit dengan jalan utama tidak dapat dilalui akibat tanah runtuh dan pokok tumbang.Katanya, kejadian itu juga turut mengakibatkan penduduk kampung terputus bekalan elektrik .“Ketika ini belum ada sambungan elektrik dan kerja mengalihkan tanah dan pokok tumbang masih dilakukan. Tiada mangsa dilaporkan terlibat dan anggota kita masih melakukan pemantauan di sekitar kampung berkenaan,” katanya dalam kenyataan hari ini.

Sementara itu dalam kejadian berasingan, beliau berkata APM turut memindahkan 60 pelajar dan guru di beberapa sekolah di Port Dickson ke Pekan Linggi dan Masjid Permatang Pasir."Mereka dipindahkan kira-kira pada pukul 11 pagi tadi selepas jalan raya di kawasan terbabit dinaiki air akibat banjir kilat," katanya.Katanya, kejadian itu menyebabkan ibu bapa berdepan kesukaran tidak dapat menjemput anak mereka di sekolah yang ditutup awal bagi persediaan banjir sekiranya keadaan cuaca semakin teruk.


17 pekerja kilang mual terhidu gas nitrogen bocor

SUBANG JAYA, 17 November - Seramai 17 pekerja di sebuah kilang pemprosesan makanan mengalami mual dan pening kepala akibat terhidu gas nitrogen yang bocor di sebuah premis di sini, pagi Khamis.Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, sebuah jentera bersama anggota dari Balai Bomba Subang digegaskan ke lokasi bagi memberi bantuan awal selepas menerima panggilan kecemasan pada 11.33 pagi."Pihak bomba telah menutup injap paip utama saluran gas terbabit dan mengarahkan semua pekerja keluar dari premis.“Semua pekerja yang terlibat dilaporkan stabil namun dua daripadanya dihantar ke Hospital Sungai Buloh untuk rawatan lanjut," katanya dalam kenyataan pada Khamis.

(Anggota bomba membantu pekerja kilang yang terjejas dengan gas nitrogren bocor/FOTO JBPM Selangor)

Norazam berkata, Pasukan Khas Bahan Kimia Berbahaya (Hazmat) sedang menjalankan kerja-kerja pembersihan bagi memastikan premis terbabit selamat digunakan.


Peniaga pasar malam hantar gambar lucah didenda RM10,000

(Md Azrin mengaku salah hantar komunikasi lucah)

AYER KEROH, 17 November - Mahkamah Sesyen Ayer Keroh mengenakan denda RM10,000 terhadap seorang peniaga pasar malam selepas dia mengaku bersalah atas dua pertuduhan menghantar komunikasi lucah kepada seorang kenalan wanita. Hakim Darmafikri Abu Adam menjatuhkan hukuman denda RM5,000 atau penjara tiga bulan bagi setiap pertuduhan terhadap Md Azrin A Hamid, 44 tahun.  Mengikut kedua-dua pertuduhan, Md Azrin didakwa secara sedar membuat dan memulakan penghantaran komunikasi berunsur lucah berbentuk gambar kepada wanita tersebut menerusi aplikasi WhatsApp dengan niat untuk menyakitkan hati.  Dia melakukan perbuatan itu antara pukul 8.27 malam dan pukul 8.59 malam pada 25 Julai 2017 dan hantaran WhatsApp berkenaan kemudiannya dilihat pengadu pada 25 dan 26 Julai 2017, masing-masing pada pukul 8.30 malam dan pukul 1.38 tengah hari.  Pertuduhan mengikut Seksyen 233 (1)(a) Akta Komunikasi dan Multimedia 1998 dan boleh dihukum mengikut Seksyen 233 (3) yang membawa hukuman denda tidak melebihi RM50,000 atau penjara maksimum setahun atau kedua-duanya dan juga boleh didenda selanjutnya RM1,000 bagi setiap kesalahan itu diteruskan selepas pensabitan.  Terdahulu, Pegawai Pendakwa Suruhanjaya Komunikasi dan Multimedia, Nur Nazhzilah Mohammad Hashim memohon hukuman yang memberi menjadi pengajaran kerana perbuatan tertuduh adalah serius dan mengaibkan pengadu serta keluarga.  Md Azrin yang tidak diwakili peguam merayu hukuman denda minimum atas alasan hanya berniaga di pasar malam selain menanggung isteri serta kakak ipar yang kurang upaya.

(Md Azrin di perkarangan Mahkamah Ayer Keroh)


Banjir: PM arah semua agensi bencana bersedia

(Datuk Seri Ismail Sabri mahu agensi bencana negeri siap sedia hadapi banjir)

BERA, 17 November- Perdana Menteri, Datuk Seri Ismail Sabri Yaakob mengarahkan agensi bencana setiap negeri bersedia susulan banjir kilat di Selangor, semalam. Jelas beliau, arahan berkenaan dikeluarkan kepada semua agensi bencana kerana tidak mahu kejadian banjir besar yang melanda di Selangor terutama di kawasan Seri Muda berulang kembali. "Saya harap pihak Majlis Daerah, Majlis Perbandaran, Majlis Bandaraya seperti di Klang atau Shah Alam, contohnya di Sri Muda kalau berlaku seperti dulu saya harap peringkat negeri memastikan jawatankuasa pengurusan bencana negeri bersedia."Yang paling penting sekali adalah ground zero itu sendiri iaitu di kawasan banjir maka pengurusan bencana peringkat daerah mesti disediakan," ujarnya lagi.Tambah beliau, ketika ini fokus gerak kerja di peringkat negeri dan daerah telah bersiap sedia untuk menghadapi sebarang kemungkinan."Ketika ini masih banjir kilat, belum lagi disebabkan monsun walaupun dah bermula masuk ke Timur Laut. Kita harap dan berdoa supaya tidak berlaku banjir besar," katanya lagi.Beliau berkata demikian ketika ditemui media dalam Program Semarak Uniti Keluarga Malaysia di Dataran Kerayong di Bera, Pahang.

(Datuk Seri Ismail Sabri di Dataran Kerayong)


Mohd Zuki ketuai delegasi Malaysia ke APEC Bangkok

BANGKOK, 17 November-Ketua Setiausaha Negara, Tan Sri Mohd Zuki Ali, mengetuai delegasi Malaysia pada Mesyuarat Pemimpin-Pemimpin Ekonomi AsiaPasifik di Bangkok, Thailand dari 18 hingga 19 November ini.Bertemakan “Open. Connect. Balance.”, pemimpin Ekonomi APEC dijangka menyentuh pelbagai topik bagi mengemudi rantau Asia-Pasifik ke arah landasan pemulihan ekonomi yang inklusif, pertumbuhan yang mampan dan seimbang pasca COVID-19.

Tan Sri Mohd Zuki Ali dijadual menyertai sesi Pemukiman Pemimpin-Pemimpin Ekonomi APEC, sesi Dialog Tidak Rasmi Mengenai Penggalakan Perdagangan dan Pelaburan serta Dialog Bersama Majlis Penasihat Perniagaan APEC.

(Ketua Setiausaha Negara, Tan Sri Mohd Zuki Ali)

Pemimpin-Pemimpin Ekonomi APEC juga akan turut menghadap Seri Paduka Baginda Maha Vajiralongkorn Phra Vajiraklaochaoyuhua, Raja Thailand.

Penglibatan berterusan Malaysia di dalam AELM mencerminkan komitmen jitu negara bagi memacu objektif teras APEC terutamanya dalam mencapai pembangunan ekonomi, pelaburan danperdagangan yang mampan ke arah kemakmuran rantau Asia-Pasifik.


Kelab Keluarga Malaysia jadi pemangkin perpaduan -PM

(Timbalan Menteri di Jabatan Perdana Menteri (Tugas-Tugas Khas) Datuk Mastura Mohd Yazid membacakan teks ucapan Perdana Menteri Datuk Seri Ismail Sabri Yaakob pada Majlis Pra-Pelancaran Kelab Keluarga Malaysia/BERNAMA)

BERA, 17 November- Kelab Keluarga Malaysia akan menjadi pemangkin kepada asas pembentukan perpaduan yang lebih kukuh melalui interaksi sihat  ahli keluarga dan masyarakat berbilang kaum serta agama, kata Perdana Menteri Datuk Seri Ismail Sabri Yaakob.Beliau berkata kelab itu adalah inisiatif kerajaan untuk mempromosi konsep Keluarga Malaysia melalui penyertaan seluruh lapisan masyarakat dengan matlamat membentuk ikatan kekeluargaan melalui pelbagai aktiviti seperti sukan, pendidikan, kesihatan dan kerohanian bersama keluarga masing-masing."Menerusi inisiatif seperti ini, golongan belia diharap dapat memanfaatkan peluang sedia ada untuk berbakti dan memberi sumbangan kepada negara di samping memupuk nilai-nilai kekeluargaan dalam kehidupan seharian."Saya berharap kelab ini berupaya menjadi agen perubahan sosial dalam masyarakat dan seterusnya menyumbang kepada pembentukan masyarakat yang lebih sejahtera dan harmoni selaras dengan Konsep Keluarga Malaysia," katanya.Teks ucapan Perdana Menteri itu dibacakan oleh Timbalan Menteri di Jabatan Perdana Menteri (Tugas-Tugas Khas) Datuk Mastura Mohd Yazid pada majlis prapelancaran Kelab Keluarga Malaysia di Dataran Kerayong di sini, pada Rabu.Ismail Sabri juga berkata Jabatan Perdana Menteri melalui Unit Penyampaian Kemakmuran Bersama (SEPADU) akan melancarkan kelab itu secara rasmi tidak lama lagi, melibatkan penyertaan daripada golongan pelajar dan mahasiswa seluruh negara. -BERNAMA

(Timbalan Menteri di Jabatan Perdana Menteri (Tugas-Tugas Khas) Datuk Mastura Mohd Yazid (tengah) sebagai wakil rasmi Perdana Menteri Datuk Seri Ismail Sabri Yaakob bergambar bersama sebahagian hadirin pada Majlis Pra-Pelancaran Kelab Keluarga Malaysia/BERNAMA)


Hujan lebat berterusan, 11 tempat dinaiki air, tanah runtuh dikesan di Selangor

(Kawasan perumahan di Kampung Sungai Pening di Semenyih dinaiki air berikutan hujan lebat sejak pukul 11 malam pada Rabu/FOTO JBPM)

KUALA LUMPUR, 17 November- Hujan lebat di sekitar Selangor bermula tengah malam tadi mengakibatkan 11 lokasi di negeri itu dinaiki air manakala satu kejadian tanah runtuh dikesan berlaku.

Hujan lebat bermula kira-kira pukul 11.00 malam berterusan sehingga awal pagi ini mengakibatkan beberapa kawasan sekitar Klang, Shah Alam, Puchong dan Kajang dinaiki air dengan tiga pusat pemindahan sementara (PPS) dibuka.Pengarah Jabatan Bomba dan Penyelamat Selangor, Norazam Khamis berkata, antara kawasan dinaiki air ialah Jalan Kampung Landasan Bukit Kuda dan Taman Sentosa, Klang; Kampung Sri Aman dan Putra Height Harmoni 1, Puchong; Taman Chi Liung, Teluk Pulai dan Taman Maznah kawasan Kota Raja.Katanya, air turut dikesan naik di Taman Pasir Mas, Jalan Seroja, Jalan Reko dan Taman Teknologi Kajang, Kajang; Bukit Lanchang, Taman Sri Muda dan Jalan Kebun, Shah Alam serta Kampung Sungai Pening dan Sungai Lalang, Semenyih.Menerusi satu kenyataan, Norazam berkata, pusat Gerakan Operasi (PGO) Jabatan Bomba dan Penyelamat Malaysia (JBPM) Selangor, menerima beberapa panggilan banjir bermula pukul 12.26 tengah malam tadi."Seramai 130 pegawai dan anggota JBPM, dengan aset logistik membabitkan 20 bot, empat lori, 10 utiliti dan lapan jentera digerakkan ke semua lokasi banjir dan tanah runtuh."Sehingga jam 3.30 pagi tadi, lebih 31 penduduk terjejas banjir dipindahkan ke Pusat Pemindahan Sementara (PPS) selepas rumah mereka dinaiki air. Tiga PPS berkenaan dibuka di Masjid Kampung Johan Setia, Bandar Bukit Tinggi 2 dan Sekolah Kebangsaan Ulu Semenyih.

"Kenaikan air yang paling dalam dikesan di pada paras dua kaki di Jalan Landasan Kampung Bukit Kuda, Klang manakala bacaan air terendah dikesan pada paras 0.3 meter di sekitar Taman Sri Muda, Jalan Kebun dan Kampung Bukit Lanchong."Selain penduduk terjejas banjir, JBPM Selangor juga turut memberi tumpuan kepada golongan warga emas dan Orang Kelainan Upaya (OKU) dan operasi pemindahan penduduk terjejas masih dilaksanakan sehingga pukul 4 pagi ini," katanya.Dalam pada itu, Norazam berkata pihaknya turut mengesan trend air mula menurun di beberapa lokasi selepas hujan lebat mulai reda.

Selain kawasan dinaiki air, Norazam  turut mengesahkan satu kejadian tanah runtuh dikesan di Taman Sri Jelok, Kajang."Sepasukan pegawai dan anggota Balai Bomba Penyelamat Kajang, digerakkan untuk membantu mengeluarkan empat mangsa dalam kejadian tamah runtuh di rumah teres dua tingkat itu."Tiada sebarang kemalangan jiwa dilaporkan berlaku dan sehingga kini pegawai dan anggota JBPM Selangor masih ditempatkan di kawasan-kawasan berisiko," katanya.


Tanah runtuh: Laluan Mantin-Seremban ditutup sementara

SEREMBAN, 17 September - Kejadian tanah runtuh dan pokok tumbang di Jalan Mantin Batu 8 mengakibatkan laluan Mantin-Seremban bagi kedua-dua arah terpaksa ditutup sementara bagi kerja pembersihan serta pemotongan batang pokok besar.Ketua Balai Bomba dan Penyelamat (BBP) Mantin, Priscilla Carol Thomas, berkata pihaknya menerima panggilan kira-kira 1.06 pagi tadi dan lapan anggota bergegas ke lokasi kejadian."Tiada mangsa dilaporkan terbabit dan hanya menyebabkan laluan utama terputus iaitu bagi kedua-dua arah Mantin-Seremban yang melalui Bukit Mantin terhalang," katanya kepada Bernama.Katanya, anggota turut membuat pemantauan sekiranya terdapat pergerakan tanah yang boleh mengakibatkan kejadian tanah runtuh berulang.Beliau berkata pihak berkuasa tempatan juga ke lokasi kejadian bagi membantu pembersihan tanah dan batu yang runtuh di lokasi kejadian, manakala penduduk setempat dinasihatkan berjaga-jaga di kawasan tersebut. – BERNAMA


DBKL siap siaga hadapi kemungkinan banjir kilat pada hari pengundian

(DBKL menyediakan sebuah bilik gerakan di Menara DBKL 1 bagi memantau cuaca di ibu negara/BERNAMA)

KUALA LUMPUR, 17 November- Dewan Bandaraya Kuala Lumpur (DBKL) siap siaga menghadapi kemungkinan berlaku banjir kilat pada hari pengundian bagi Pilihan Raya Umum ke-15 Sabtu ini.

Datuk Bandar Kuala Lumpur Datuk Seri Mahadi Che Ngah berkata pihaknya telah menyediakan sebuah bilik gerakan di Menara DBKL 1 bagi memantau cuaca di ibu negara.

Beliau berkata pihaknya turut dibantu oleh Jabatan Pengairan dan Saliran, Jabatan Meteorologi Malaysia dan Sistem Pelbagai Bahaya yang diketuai oleh seorang profesor daripada Universiti Kebangsaan Malaysia.

"Agensi-agensi ini akan membantu dari segi membuat ramalan dan panduan mengenai keadaan cuaca seperti taburan hujan, kelebatan hujan serta kawasan yang berisiko banjir.

"Daripada data itu, kita akan membuat tindakan seterusnya seperti meletakkan beg pasir tambahan berhampiran sungai, bergantung kepada situasi. Kita sentiasa bersedia untuk menghadapinya,” katanya kepada pemberita selepas majlis penyerahan surat tawaran penyewaan/menduduki Residensi Sungai Udang di Segambut pada Rabu.

(Pam air yang diletakkan di kawasan sekitar Dewan Bandaraya Kuala Lumpur (DBKL) selepas mengenal pasti 31 lokasi hotspot banjir kilat di seluruh kawasan di ibu negara/BERNAMA)

Mahadi berkata DBKL turut menjalin kerjasama dengan Alam Flora Sdn Bhd (Alam Flora) dan Perbadanan Pengurusan Sisa Pepejal dan Pembersihan Awam (SWCorp) dalam memantau sistem perparitan bagi memastikan ia berfungsi dengan baik serta tidak tersumbat.

"Kita juga mempunyai warden trafik yang bukan sekadar menjalankan tugas menyurai aliran trafik ataupun menguatkuasakan undang-undang tetapi juga melaksanakan sesuatu yang di luar jangkaan," katanya. -BERNAMA


Nelayan mahu projek tambak laut selatan Pulau Pinang dibatalkan

(Ibrahim Che Ros bersama calon Bebas Datuk Seri Sabaruddin)

BAYAN LEPAS, 17 September - Projek mega tambak laut di kawasan selatan negeri Pulau Pinang perlu dibatalkan kerana ia mengundang pelbagai masalah terhadap kesejahteraan masyarakat nelayan.

Pengerusi Persatuan Nelayan Pulau Pinang (Pen Mutiara), Ibrahim Che Ros berkata projek mega pembinaan tiga buah pulau yang dikenali sebagai Projek Tambakan Selatan Pulau Pinang (PSR) perlu dibatalkan apabila kerajaan baharu dibentuk.

Tegas beliau, ia perlu dilakukan segera berdasarkan keperitan yang akan dialami masyarakat nelayan di kawasan terbabit sekiranya projek mega berkenaan diteruskan.

"Bagi pihak kerajaan pusat, buat masa sekarang memang menyebelahi nelayan, dimana Laporan Penilaian Kesan Kepada Alam Sekeliling (EIA) yang terbaharu belum dikeluarkan lagi, sama ada statusnya (projek) lulus atau tidak," tambah Ibrahim Che Ros.  Mengambil pendekatan sama, calon Bebas P053 Balik Pulau, Datuk Seri Sabaruddin Ahmad berkata, perjuangan untuk membatalkan projek berkenaan akan menjadi landasan utama membantu golongan nelayan.  Dalam pada itu, pelakon tanah air, Nasir Bilal Khan turut hadir menyatakan sokongan kepada nelayan di kawasan terbabit.

Jelas Nasir, projek mega berskala besar perlu memberi manfaat kepada masyarakat setempat, bukan sebaliknya.  "Bagi saya setiap negeri perlu buat pembangunan tetapi mestilah pembangunan untuk kesejahteraan rakyat, bukan pembangunan yang rakyat tidak boleh nak cari makan. Pembangunan biarlah selari dengan keperluan rakyat, pembangunan yang dapat sejahterakan hidup rakyat bukan sebaliknya," jelas Nasir. Kerajaan Pulau Pinang sebelum ini merancang untuk melaksanakan Pelan Induk Pengangkutan Pulau Pinang (PTMP) bernilai RM46 billion melibatkan projek Transit Aliran Ringan (LRT), monorel dan tiga buah lebuh raya yang dijadualkan siap pada tahun 2050.  Bagi merealisasikan PTMP, kerajaan Pulau Pinang melaksanakan PSR yang kini dikenali sebagai Projek Pulau Selatan Pulau Pinang (PSI) melibatkan tambakan kira-kira 1,821 hektar tanah, yang mana ia sebagai perjanjian pertukaran tanah untuk membiayai cadangan PTMP bernilai RM46 bilion.

(Nasir Bilal Khan hadir menyatakan sokongan kepada nelayan)


Sebahagian rumah orang asli tertimbus akibat tanah runtuh

IPOH, 17 November- Sebahagian daripada beberapa rumah orang asli di Kampung Kerawat, Simpang Pulai di sini tertimbus akibat kejadian tanah runtuh petang tadi.

Jurucakap Jabatan Bomba dan Penyelamat Perak berkata pihaknya menerima panggilan mengenai kejadian pada 10.05 malam.

"Kami segera mengerahkan sepasukan anggota dan pegawai daripada Balai Bomba dan Penyelamat Simpang Pulai ke lokasi bagi kerja menyelamat," katanya dalam kenyataan pada malam Rabu.

Menurut jurucakap itu, kejadian tidak melibatkan sebarang kemalangan jiwa dan pihak Jabatan Kerja Raya telah dimaklumkan bagi tindakan lanjut.

Beliau berkata operasi masih diteruskan sehingga kini bagi memantau keselamatan di kawasan sekitar.-BERNAMA

(Kejadian tidak melibatkan sebarang kemalangan jiwa dan pihak Jabatan Kerja Raya telah dimaklumkan bagi tindakan lanjut/FOTO JBPM)


Petronas sahkan insiden kebakaran di saluran Paip Gas Sabah-Sarawak

(FOTO FB Jabatan Bomba dan Penyelamat Malaysia Negeri Sarawak)

LAWAS, 17 November - Petroliam Nasional Bhd (Petronas) mengesahkan insiden kebakaran di Saluran Paip Gas Sabah-Sarawak (SSGP) berhampiran KP 132, berdekatan Lawas, Sarawak, semalam.Syarikat minyak dan gas negara itu menerusi satu kenyataan memaklumkan, kejadian dipercayai membabitkan kontraktor pihak ketiga yang melakukan kerja-kerja tidak berkaitan dengan operasi SSGP berhampiran kawasan izin lalu (ROW) saluran paip."Laporan polis telah dibuat dan siasatan menyeluruh akan dilaksanakan," jelas kenyataan itu.Syarikat itu turut memaklumkan, pasukan bertindak kecemasan telah digerakkan ke lokasi kejadian.Petronas juga sedang bekerjasama dengan pihak berkuasa tempatan dalam mengawal situasi serta memastikan keselamatan komuniti dan kawasan sekitarnya.Sebelum itu, media melaporkan seorang maut dan dua lagi cedera selepas SSGP Petronas di Long Ugui, Lawas meletup pada kira-kira pukul 2 petang semalam.Operasi menyelamat diketuai Ketua Balai Bomba dan Penyelamat (BBP) Lawas, Azman Ibrahim bersama 17 orang anggota.


Penduduk Tapah terima surat tawaran Program Latihan NIOSH

(Datuk Seri M. Saravanan berkata penduduk Tapah terima surat tawaran Program Latihan NIOSH)

TAPAH, 16 November- Seramai 100 penduduk Tapah menerima surat tawaran Program Latihan NIOSH bawah tajaan Geran PTPK 2022 di Pusat Latihan Keselamatan Kesihatan Pekerjaan Ansonex.  Menteri Sumber Manusia, Datuk Seri M. Saravanan, berkata program ini dilaksanakan secara berperingkat di kawasan Tapah bagi melahirkan modal insan cemerlang dalam kalangan pekerja.  Geran khas PTPK juga dapat membantu pekerja atau siswazah menjalani kursus latihan secara percuma bagi meningkatkan kemahiran.  "Kita perlu lahirkan modal insan, apabila sebut pembangunan, pembangunan bererti melahirkan modal insan dan sejak saya jadi wakil rakyat saya telah pun mengadakan program-program seperti ini secara berperingkat," kata Saravanan kepada media di sini. "Jadi program itu macam rakyat yang kata belajar dan siswazah jadi mereka hendak kena ambil ek kursus-kursus untuk meningkatkan mereka punya kebolehan pekerjaan," kata Pengarah Eksekutif NIOSH, Ayop Salleh. Lebih RM2 juta diperuntukkan kementerian melalui NIOSH dalam membangunkan industri kemahiran di seluruh negara.


Pelbagai program sempena ulang tahun ke-59 KELANTANfm

KOTA BHARU, 16 November- KELANTANfm menyambut ulang tahun ke-59 hari ini dengan meriah melalui beberapa program menarik antaranya Busking secara langsung di Konti dengan menampilkan nyayian penyampai-penyampai popular KELANTANfm selain upacara potong Kek sebagai gimik sambutan.  Penyelia Siaran KELANTANfm Sumardi Hamat @ Muhammad berkata, sambutan hari ini juga bagi merapatkan hubungan diantara kakitangan KELANTANfm disamping mengingati peranan pentingnya radio kepada masyarakat.

(Penyelia Siaran KELANTANfm Sumardi Hamat @ Muhammad)

Katanya, selain itu, pihaknya juga akan meneruskan program Sosial Korporat (CSR) KELANTANfm ambil peduli dengan menyantuni pendengar setia radio nombor satu masyarakat di Kelantan dan pengiat seni di negeri itu yang di timpa musibah. "Seperti mana kita sedia maklum sambutan 59 tahun Kelantanfm agak dekat dengan hari pilihan raya PRU15 namun walau bagaimanapun kami di Kelantan menyediakan program-program seperti drama sempena Hari Kelantan fm ini juga hari tidak lupa membuat program-program lain,"katanya pada RTM di Jabatan Penyiaran Kelantan, Wakaf Che yeh Kota Bharu hari ini.


KUALA LUMPUR, 16 November- Unit Peneraju Agenda Bumiputera (TERAJU) mahu sekurang-kurangnya 60% kontrak Digital Nasional Berhad (DNB) diperuntukkan kepada syarikat Bumiputera,merangkumi pembekalan peralatan dan perkakas infrastruktur perkhidmatan 5G nasional. Ketua Pegawai Eksekutif TERAJU, Datuk Md Silmi Abd Rahman menerusi satu kenyataan berkata golongan Bumiputera yang mempunyai kepakaran dan merit harus diberi peluang turut serta dalam pembangunan digital negara."TERAJU turut mencadangkan penubuhan Unit Pembangunan Syarikat Bumiputera dan Jawatankuasa Agenda Bumiputera selain Unit Bumiputera dalam Pengurusan Projek dalam DNB," menurut kenyataan itu.Kata beliau menerusi sesi perbincangan kumpulan berfokus, TERAJU telah mengenal pasti isu berkaitan termasuk tenaga kerja tempatan, kos latihan, pensijilan, permit, peralatan selain bebanan modal kerja syarikat Bumiputera. Sektor Ekonomi Digital berpotensi menghasilkan Lebihan Operasi Kasar bernilai RM338.78 bilion dengan 427,138 peluang pekerjaan menjelang 2030, seperti digariskan Tindakan Pembangunan Bumiputera (TPB) 2030.

(TERAJU mahu 60% kontrak DNB diperuntukkan kepada syarikat Bumiputera)